url: =News update: Russia-Ukraine vai Update (March 06) :: ZOMI DAILY\nNews update: Russia-Ukraine vai Update (March 06)\nposted on 7 March 2022 at 6:24 pm Lomkholna: News, Thomasmung, World\nNews update: Russia-Ukraine vai Update (March 06, 2022)\n1. U.S gam mun tuamtuam ah Datsi (gas) man pen average in $4 kiim khangto ta aa, 2008 pan kipan a sang pen dinmun tung to hi ci uh hi. California ah gallon khat ciang $5.28 dongkah to in U.S gambup ah asang pen hi aa, Nevada, Hawaii, Washington state leh Oregon te ah $4.60 kiim khang hi.\nPennsylvania, Arizona, Alaska, New York, Illinois, New Jersey, Rhode Island, Maine, Maryland, Delaware, leh Massachusetts te ah average in $ 4 kiim khangto hi. Russia leh Ukraine buaina hang khang hi kici aa, ahi zongin Pu Biden President hong kah zawh Keystone pipeline hong din khawl sak aa kipan Datsi – gas man pen ni khat khit ni khat akah to to hi kici hi.\n2. Leitung ah akizang pen leh aminthang pen Mastercard leh Visa card ten Russia gam aa nasepna (operations) leh sum lut sum zatna (tranactions) khempeuh khawl bawl phot uh cih thu nei lam ten taangko khia uh aa, ATM khempeuh ah card te kizang thei nawnlo phot hi ci uh hi.\n3. Zani (March 06) ni in U.S Congress pan members 280 leh Ukrainian President Volodymyr Zelensky te online tung pan kimuh khopna nei uh aa, Ukrainian President pa in Russia te do kik nading gal vanleng piak ding vai, Russia Sathau (oil) lei loh ding vai, no-fly zone bawl ding vai cih te kikum thei uh hi. Abeisa ni 10 sung US kumpi in gal van lei nading $600 million val piakhia khinta uh ahi hi.\n4. Russia ii abuluhna hangin Ukraine gammi 1.2 million val gal tai uh aa, US Secretary of State Antony Blinken in zanni in galtai te omna Poland gamgi aa refugee camp ah va pai in tha va pia hi.\n5. Putin in Russia tung khaktanna (sanctions) hong bawl khempeuh Russia gam ii gal in ki ngaihsun ding hi ci hi. Tulaitak Putin tawh akipawl leh aphat ei Kawlgam pan ukna buluh Min Aung Hlaing, Belarus, North Korean te khawng bek om ahih manin Russia gam pen leitungbup gam khempeuh tawh akigal hi phot ahi hi.\n6. U.S State Department in American gammi kua mah Russia gam ah va pai loh ding leh Russia gam sung aom US gammi te amanlangin hong ciah nangin zani in taangko khia uh hi. Ukraine tawh buaina hangin Russia thu nei ten U.S citizen khempeuh encik uh ahih manin alahuai dinmun hi ci uh hi.\n7. Russia gam ah airline gol pen ahi Aeroflot airline in International flights khempeuh khawl bawl phot aa, Belarus gam flight bek hong hi ci in Russia state media in taangko khia hi.\n8. Anih veina Russia leh Ukraine palai te kimuhkhopna pan mipi te gal kidona mun pan apaikhiat nop uh leh pai khiat theih ding cih thukimna om mah ta leh Russia te in tua thukimna zui loin hong sim sim uh aa, Volnovakha and Mariupol pan mipi te pusak theilo hi ci in Ukraine kumpi thu nei ten genkhia uh hi.\n9. NATO ten Ukraine ii van lam teng ah no-fly zone bawl ding thukim zolo uh ahih manin Russia te in nuclear plants te buluh zo uh hi ci in Ukraine’s Defense Minister Oleksiy Reznikov in mawhsak hi. Ahi zongin Ukraine gam pen NATO kipawlna sungah lut lo uh ahih manin no-fly zone bawl ding ahi theilo hi ci in genkhia uh hi.\n10. Russia galkap ten Ukraine ii mun thupi khempeuh bomb tawh suk khia khin uh aa, mun tampi zong buluh zo uh hi mah ta leh Ukraine galkap te leh mipi defense force ten gam ahih theih zah ciang I dal zo lai hi ci in Ukraine’s Defense Minister Oleksiy Reznikov in genkhia hi.\nAbeisa hun in Russia te in Ukraine sung alut ma un Ukraine ii defense system teng, venleng akoih na teng khempeuh bomb tawh kaap khawm khin ahih manin Ukraine ten van lam tawh sim kik thei nawnlo uh ci uh hi. Tua teng asuk siat khit zawh dik dek ciang Russian galkap te lei lam pan hong lut pan uh hi ci uh hi.\n11. Russia te in Ukraine gambup electric mei piakna Zaporizhzhia nuclear power plant pi kaap uh ahih manin Power Plant meikang in nuclear radiation pusuak khiat ding kipatau mahmah hi. Ahi zongin nuclear radiation level pen pongman (normal) hi ci in thu nei lam ten taangko khia uh hi.\nMore: Pu Biden impeachment tawh thu kibawl kik\nUN thukhun sungah gamkhat peuh peuh ii nuclear power plant te susia loding cih thukimna kinei aa, Russia in thukhunte zuih lo hi ci uh hi.Tu in tua power plant pi pen Russia te khut sung tungta ci uh hi. Ref: The Epoch News, CNN breaking news, Twitter *** News Update zong LIVE tawh kikhah ding ahih manin kimu tek ni…. Thomas On Sian Mung (Thomas Mung Guite) Washington D.C March 06, 2022\nPrevious: Lungngaih kikna ~ Pu Thangboi\nNext: Tulai khuahun ah Zomi leh Thau\nSuahtakna, tanh kikimna leh Pinlong ~ Tual Khan Suan


timestamp: atn

url: =Thai gamsung ah Motor Accident in Myanmar gammi 3 meikangtum, 10 liam :: ZOMI DAILY\nposted on 18 March 2018 at 11:15 pm Lomkholna: Myanmar, News, Sawltak, Thailand, World\nThailand gamsung ah Van Motor khat Bangkok City panin Chiang Rai khuasunglam zuanin atailaitak mawtawpi khattawh kitaihkha hi. Tua Van Motor sungah atuang te lakah Myanmar gammi 3 tepen meikangtum cih The Nation pan kiza hi.\nTua Motor tepen Saturday zingsanglam in Sing Buri Province sungah akiphukha, atuahsia uh ahihi. Van Motor pen aki bupsaap “Chartered Van” hi a, asungah Myanmar gammi tampi atuangkhawm ngeingai uh kici hi.\nTua Van Motor pen Promburi District sung aom Asia Highway KM marker No 77+400 ah atai laitak in Saturday zingsanglam 2:30am hunpawl in Trailer Truck mawtaw agolpi te khattawh ki phukha hi.\nTua Van Motor sungah atuangkha Myanmar gammi numei 2 leh pasal 1 tepen amai tutna “front seats” ah atu uh hi a, atuahsiat ciangin Motor sungah awkcip in, pusuak khiatheilo uhhi. Tuatengah Motor pen meikuang ahih manin, kangtum uh a, amel asa zong akitheilo zahdongin meikatna vommema gawp ciliang hi.\nTua Van Motor sungmah ah atuang ahi Myanmar gammi 9 te leh Van Driver Ronnakorn Tonrub tezong liamtek uhhi.\nAliam te lakah mi 8 pen Sing Buri Hospital ah kipuak uh a, adang mi 2 tepen Promburi Hospital ah kipuak uhhi.\nTrailer Truck Driver ahi Suwanart Chansong in agenna ah amahpen alampizuih laihding, U-turn bawlding in akithawi laitak in Van Motor pen hatsak mahmah in, ama mawtawhawl Trailer ii ataklampang nawkpheikha in akibung cihi.\nVan Driver pa ii agenna ah tua mawtawpi Trailer in thakhatthu in alampizuih “Lane” khekvat ahih manin, ahunlap in ki khawlthei nawnlo in anawkkha kahi ci’n genkhia hi. Tua anawkphei ciangin Van Motor ii Passenger Door pen kihongpah a, asungah Myanmar Migrants te ihmu hithiat in atutengpen thakhatthu in lamzikpi tungah ki lawnkhia uh cihi.\nAsi mi 3 tepen Motor amaibuk ah atu uh hi a, meikuang akipat ciangin amaute pen ki honkhiathei nawnlo in mei akangtum uh cimawk hi.\nTua Myanmar Migrants tepen Bangkok panin Chiang Rai ah nasep theihna Visa tettan atusak dingin apai uh hi a, pawlkhat zong innlam aciahsawm uh cih kiza hi. Sawltak #zomidaily\nPrevious: Philippines gamsung aom Hotel khat meikang, mi 3 si, 23 liam\nNext: Khangno khat a khuasuak nading ~ GS Pau


url: =Pilna, Ciimna leh Siamna ~ Sia Zam Sian Khai :: ZOMI DAILY\nposted on 16 May 2018 at 7:09 am Lomkholna: Article, Education\nKawlte tangthu sungkhat ah mitkhua mulo miguk in saipi khatvel uh aa, saimawl alawngkha pa in, “Saipi ihcih pen gulbang hi.” ci hi. Saihapak (invory) a lawngkhapa-in, “ Sai na cihcih uh, thal tang tawh kibang cihi.” Saibil azawtkha pa in, “ Sai cihpen, maizap bang hilel cihi.” Sai pangpi azawt khapa-in, “Sai ihcih pen, innkawm bang hi.” ci-in, saikhe alawngkha pa-in, “singbul tawh kibang ci aa” Saimei alawngkha pa in, “Sai na cihcih uh, khauhual tawh akibang hilel” ci-in, amau lawnkhak naciatpan in amau theihna tawh saipi lim leh mel nagen tek uhi.\nHih saipi leh mittawte tangthu mahbang in, pilna cih kammal tawh kipawl inzong, tang tawng pekpan kipan tuni dong mitampi in, amau muhzia, amau theihzia leh amau thuakna zia tungtawn in nakhia (Define) tek uhi. Pilna cih kam mal pen a tangzaipi khat hi aa, laigual khattawh akhiatna kicing theilo dinghi. Kei ngaihsutna ah pilna cihpen, “Lai theihna, thu theihna” cileng kinai pending in ka um hi. Pilna pen mawkngah theih hilo, sinkul, zonkul, kankul in kisinkul hi. Ei zomite in, “pilna sin” mah ihci hi. Gentehna in, nute sungpan ihpian limin A,B,C thei ihom kei hi. Ih sintawm ahihi. Sangah ahizong, innah ahizong, honghilh khatpeuh a omciang in kithei thei panhi.\n“Na hauhnop leh sumnei masa in!” cih kammal mahbang in, “Napil nop aa, thu natheih nop leh laithei masa in!” cileng kikhial loding hi. Mittawh muh munna, pumpi mahmah tawh tuak munna leh thuakmunna (Experience) pan pilna kingah thei hinapi, pilna ii zungpi taktak pen “lai simna” pan hizaw hi. Laisimna cihteh sanglai simna ciangbek hilo in, laibu tuamtuam tampi simna ihcih na ahihi.\nBanghang hiam cih leh laibu atamzaw pen mipil te in, amau thuakna, amau muhna, amau ngaihsutna, amau sepna te agelh khiat uhi aa, et teh siamna panin pilna tam pi kila thei hi. Ngaihsut huai thukhat ompah aa, Zolai (A,B,C) laibek athei ten, tuatawh kigelh laite panbek in pilna lathei ding hi. Kawllai zong athei ten Kawllai akigelh laibute pan, muhna, theihna leh pilna ngahthei ding aa, manglai zong siam laileng atangzai tektek pilna kingah dinghi.\nPilna cih kammal sungah laitan neihna, theihna leh siamna ci-in, khenthum in kikhen thei laiding in kangaihsun hi. Sang kahkah in lai tansang, Degree ngahna pen “lai tannei” kici hi. Tanlang ong khempeuh, Degree nei khempeuh “mipil” kici theilo zel hi. Master Degree nei khempeuh “pilna nei” aci nuam aom leh keibang athukim lopah ka hihi. “Nangzong pilna nei hikei teh” hong kicih leh lungkim takin kasang dinghi.\nAtung a ihgen mah bangin theihna ih cih leh siamna ihcih zong kilam danghi. Athei khempeuh siamkim hetlo hi. Pawlkhat ten theih hauin siam neilo hi. Theihding zong thupi aa siam taktak dingzong kisam zawlai hi. Tua ahih manin a diakdiak in tuhun khangno ten laitan neihding zong thupi aa, theih leh siam takpi dingzong ih khuahun in hong ngenta hi.\nKumpi sung ahizong, Company sung ahizong nasep lut lecin, nalah masak dingpen na lai tan ahihi. Lai tansang naneih kei leh nasep sang, zalian mun kingahlo pahding hi. Tua zom ah na theihna, na siamna tawh kizui in zakhan na, min neihna, mite muanna cihte in hong nungzuih ding ahihi.\n“Pilna hun” ci-aa akigen mahbang in, lai tansang, pilnasang neihding, zonding hun ahi hi. Tansawm ong ciangbek hilo in, Degree tuam tuam lakzawh nading hanciam kulhi. Kawlgam sungah khangno teivang laipil, laihat te, ih kum pi in gamdang tuamtuam puakin, sumbei paaibei sik uh aa pilnasang ahi (Master, Ph.D) te sinsak kahsak uhi. Eizong angah theilua ih hihi. Han ciam kul, hanciam huaihi.\nHihmun ah Degree khat ngah cihpen pilna kicingta cih hilo zaw in, pilna zonzia theita cihna hibek hi. Lokho mibang hileng ih lovatna ding, ih lokhawh nading tem, hei, tuu cihte anei pan ih hihi. Laitan neihna Degree ngahna pan thuthei taktak apil taktak ih utleh lai tampi simin, thu tampi kaihkhop laiding ahihi. Tuhun khangno ten, tulai tak lungtuplian ihneih kei aa, ihmawk om leh mailam ah ih kisik khading hi.\n“Pilna” cih kilim gen in ki thupisak mah mah napi “Ciimna” ii thupina kiphawk khakim salo kahih manin kei ngaihsutna tawm kong pulak dinghi. Khualam khawng ah lai tansang, pilna neikhol lo napi-in, aciim mahmah, atei mahmah mipawl khat kimuthei hi. Tuamah bangin lai tan sang pilna nei veve zong aciim om in, aciim khol lo kamphat man leh hanciam man aa laitan sang nei mitampi om in kamu hi.\n“Ciimna” cih pen pianpih ‘B.A’ ihcih dan, ‘Tangpil’ ih cihdan mah in neutung pan mah aa aki vompian in kamu hi. Naupang khangual khat tektek alawm agual te lak aa hong hisitset pha deuh, amit hahzia, akam pauzia, agam tatzia hong picing phadeuh omse aa, tuate inzong a khangual lak ah thunei pahdiak in a makai dan in hong om pah hi. Hihpen ‘pilna’ cihsang in ‘ciimna’ cileng kituakzaw dinghi.\nIhpu ihpa te in, ‘tuibang ciim, vabang pil’ cih lakam nanei uhi. Ka ommuan aa kangaih sut teh ‘tuibang ciim’ cihpen ‘tuiciim bangin om kilkel, om tiuteu, om hithiat ding aa, tui ciim sungah nakhempeuh a kimuh theih mahbang in, a ciimte inzong thukhat lakhat peuh ah ngaihsut siam, muhsiam, theihsiam dingin kangaihsun hi. Zahtak baang kasase hi. ‘Vabang pil’ cih mah bangin, apil ihcih te pen, ‘vasa bangin luhei laklak, khua dak laplap ding in’ ka ngaihsun hi. Zahtak baang kasa keise hi. Kei ngaihsutna hi.\nPilna nei, laitan sangnei, siamna nei khempeuh ‘ciimkim hetlo’ hi cihpen hangtak in kagen ngam hi. Pilna pen laitan tawh zong kisai kimkhol lo hi napi, miciim khat in laitan sang pilna tawh thuah lai leh mithupi mahmah suak zoding hi. Ih khanglui late sungah, ‘mel hoih ningtui bang kidawn theilo, sinlai siangtho vabang pil phazo lawm aw’ naci hi. Hihlai ah ‘sinlai siangtho’ a cihpen ‘ciimna’ hi. ‘Ciim’ cih teh ‘ninlo, datlo, a siangtho’ cihna hi. ‘Lungsim sia, lungsim kawi neilo’ cihna hi. Ihpu ihpa ten bangzah ta in thu namu hiam cihleh ‘pil ding thupi napi, lungsim siangtho ding, ciimding’ cih na masak veve uhi. Pasian thubu sungah Pasian piakla no.(4) na, ‘Vontawi ciibang atawm zong in, sinlai tuibang ciimkim hen aw’ naci hi. Ciim na, lungsim sianthona ii thupina teltak in hong lak ahihi.\nTua hi aa mimal khat, innkuan khat, pawl pi khat, gamkhat ihkhantoh nading, pilna siamna nei mitampi akisap mahbang in mitawh ih kiho theih ihki thutuah nading, innkuan kilem nading, pawlsung ki pumkhat nading leh gamsung kilem nading in ‘sinlai tuibang aciim mitampi kisam hi’ cih thulian kimu thei hi.\nTuhun leitung paizia leh ih gam paizia tawh kizui in athupi mahmah leh akisam mahmah pen ‘siamna’ a hihi. ‘Siamna’ cih kammal huam sungah ngaihsut siamna, kampau gamtat siamna, sepleh bawl siamna, hawmsiam geelsiam na cihbang in tampi kihel dinghi. Mikang te in, ‘Skill is knowing how to do.’ ci uh aa, eipau in, ‘Siamna ih cih pen bang cibawl ding, bangci sepding,….etc, cih theihtheih na’ cileng kikhial loding hi.\n(i) Ngaihsut siamna\nLeitung ihcih pen asia apha, ahoih ahoih lo, nuihna kahna,…etc, na khempeuh tawh aki dim ahihi. Lokho pa in guahzu leh adeih laitak in ngabeng pa ahih kei leh zun tehteh naungek nei nupi nu in, nihaam leh deihding hi. Gamhal keileng ihgam te hongtak in leitang hoihding cih thei napi hang ihbawng ih sakolte ih khualna in gam ihhal simsim veve hi. Kuamah khial kici theilo hi. Cihnop na ah ihleitung nuntak hunsung in ngaihsut zia ihsiam kei leh ih hansuak den ding cihna hi. Ih innkuan sung nangawn ah khat leh khat ih deihdan ih duhdan kibang kimlo aa, ‘kei cihbang nacih loh uh’ ci-in tek sasa mawkleng ki hingim ding aa, ih baangkua sung nuam ngeilo dinghi. Ut ta keileng thusia, thukha, natna, sat na, sihna ding in peelmawh aa a tuakding leitung mite ih hihman in, ahoihlam aphalam leh ihpuak zia azang ding aa ngaihsut siamna pen hamphat na liankhat ahihi.\n(ii) Kampau, Gamtat siamna\n‘Mangpha man ni ei!’ cih leh ‘mangpha naman sinvua!’ cihpen akhiatna akibat hang in, azate ading in akhumna kibang loding hi. Tua mah bangin ‘nozong aphasem naman vo!’ cih leh ‘acite tungtu!’ cihzong a limna kibang lo ding hi. Mundang gamdang tawh phone kiho nangawn, ami ih kimuh loh hang in ih kiho pih pa/nu mai gum kawm maw? Nuihmai kawm maw? cih a awpan in ki theithei hi. Mikang ten, ‘Smile can be heard.’ ci uh aa kammal hoih kasa mahmah hi. ‘Nuihmai napen ihbil in zathei hi.’ ci-in eipau in kilet thei ding hi.\nIhpu ihpa ten ‘kamsiam siallei sang, kam sia sialliau’ ci uh aa, kawlten ‘ih kam hang in kisi thei hi’ naci giap uhhi. Tungsiah nuai siah, inn kuan sung, pawlpi sung kizop kiho na ah kam pau mukpau siamding thupi mahmah hi. Agente ading in paukhiat ziau ahih hang, aza te ading in lamdang ngaihsut na om thei hi.\nTuhun semsem in, phone ki limzat mah mah ahih manin kizop na ol mahmah hisam napi in, kampau kammal zat ihsiam keileh kitel khialhna piangbaih zawlai hi. Kamkhum dakdak cihna hilo aa, kician tak aa kammal zat theih ding cihna hizaw hi. Kawlgam sung ahizong in, gam dang ihtung ahizong in ihtungsiah ih nuaisiah, ih veng ihpaam tawh kizopna ah mizia et siam zawt siam in kampau, gamtat siam ding kisam mah mah hi. Ih omna, ih hawhna innteek te, mi nam te, tungsiah te zia en in kampau, gamtat siam kul hi. Eimi pawlkhat ten ‘Kuamah awlmawh keng!’ peuh pumcih engang thei mawk aa, aman a awl mawh leh a awlmawh loh hang, adang ten kizum pih thei, ki dahpih thei hi. An nekzia, tui dawnzia, tut leh khawlzia pan kipan dailen ziadong aa khuadak giaugiau aa akilawm bang aa gamtat siamding kisam hi.\n(iii) Sep leh bawl siamna\nTuhun teh mihingte kikhua phawk thei mahmah ta, kipil thei mahmah ta aa, khat leh khat, company khat leh company khat, gamkhat leh gamkhat akilang in ahizong, asimtham in ahi zong kidempha mahmah uh ahihi. Hibang dinmun ah theih zaugawp tawh gualtung kituang zonawn lo aa, asep abawlzia, siamtak pi, theih takpi ding thupi tahi. Leitung gam tuamtuam te ih etciang in sep leh bawl asiam mitampi a khansuahzo gam te mah mimai ah hong dawkzaw deuh uhi. Gen tehna in Singapore gampen tuikulh neuno khat hi aa, bangmah pianglo thamlo in tuidawn ding tui nangawn Malaysia pan lei uhhi. Mimal in zong ih kawlgam ii sehsawm suah sehkhat khawng bek pha hi. Ahizong in apil takpi, asiam takpi mite in agam makaih in, a mipite uh pilsak, siamsak khinzo ahih manin leitung gambup ii zahtak gam khat in dingzo uhi.\nIh kawlgam ah leitung leinuai, tuisung tui nuai na manpha tampi om napi bangci lak ding, bangci tawhding, bangci leng manpha tek tek ding ih theihloh banah, a omna munzong athei kim lote ih hihi. Sepzia bawlzia ih theihloh ih siamloh manin ihvan manpha te tutphah in an duh gilkial in ih tu meimai hi. Ih dolsing neihte apumpum in ihzuak hi. Gamdang ten phelkham in, at in, vanhoih nono, nahoih nono, hongsuah uh aa azah tampi met uhi. Kawlgam pan aki gan puante Thai ten honglei in, a tuamtuam in puah pha, zempha uh aa kawlgam ah hongzuak kik teh ‘en gamdang pan aa hongpai’ cidep in azah tampi in ihlei kik hi. Pilna leh sepzia bawlzia ih kisapna hang a hihi.\nTuhun laitak, kawlgam ah nasep lian, nasep thupi, company pite aphutding abawl ding in gamdang pan tampi hongpai uhi. Sep leh bawl zia ah eigam mite siamloh leh thuman cihtak loh tawh thuahkhawm lai ih hih manin amau gam mite hongton pih uhi. A thupi munteng ah amau lut in nitha leh khasum tampipi ngahpah uh aa, pilna siamna kitam sap khol lo aa thatang kitam sapna munte ah eigam mite hongzang uh aa ih thaman zong tawmpah hi.\nSep leh bawlsiam nading in pilna zong kisam aa siamna zong kisam hi. Pilna leh siamna cih teh nakhat peuhpeuh bangci bawlding, asiat leh bangci puahding cihte laitawh sin atheihna hi aa, tuapen sem takpi, bawl takpi in damdam aa siamna ahihi. Pawlkhat te leuleu in laitawh sin tangtang takei leh etziau tawh semthei, bawltheipah phial mah uh aa, aciim uh nahi gige uhhi.\nIhgam ah mawtaw, cycle tam mahmah ta ahih manin cycle bawlkawm aa cycle puahzia hoihtak sin in siamleng, ih nungta zo luading hi. Phone kilim zat mahmah ta aa, phone sia puahzia, asung ah a tuamtuam guanzia khawng pumtheih lel in saihong leng nisa guahzu nuai aa nasep kul lo in sumbul kizong zo dinghi. Sep leh bawlzia siam takpi ding leh thuman, hunman ding bek ki sam hi. Siam napi hang hunman kei in thuman kei leuleu lehang khatvei nihvei kan hong kizuan khollo ding hi.\nTheihhuai thulian khat ah tuhun paizia pen lai tansang pipi, Degree sangpipi ngah aa bangmah pi athei khollo te sang in semthei bawl thei takpi, asiam takpi te in mun leh sum ngahzaw aa minnei zaw uhhi. Tua ahih man-in lai tansang Degree neita keileng, sepleh bawl siamleng mi thupi, mimuan huai, sumzong siam kisuak thei lua hi. Siam takpi nading in lungduai kul, han ciam kul aa, thuakzawh kulhi. Leitung ah athupi nakhat peuh pen olno tak aa ngah cihbang omlo hi. Olno tak aa ihngah khak leh zong sawtpi kimang khol loding hi. Tuni aa pil nasak, siamna sak te, a mawkpil, a mawksiam hikhol loding aa, hau nasak te zong amau pianzia kanpha lecin na en ngam loh mitampi omding hi.\n(iv) Hawm leh geelsiamna\nIh kammal mahmah ah hawm cih leh geel cih omhi. Hawm cihmah bang in eibek in tang gailo in hawmkhia, piakhia cihna hipah hi. Sum leh paai, neih leh lam, nektheih taktheih te hawmbawl ding cihna hibek lo aa, sep leh bawl, panmun, thuneih zaneihna tezong, khat guak in lencip lo in hawmbawl ding, khenbawl ding cih na ahihi. A taktak teh tangtung hiam? Tangtung lo hiam? bel thei khang in, ihgam ii pai zia Democracy ngeina ih cihpen ahi dimdiam in kikum khawm, kipawl khawm, khensat khawm in hamphat na ding a omleh zong ngahkhawm, sangkhawm cihna ahihi.\nInnkuan lutang pabel nubel hita hang ci aa, eitup bek athu vaihawm pen tuhun in kilawm khin nawnlo hi. Pawlpi sungah laisang makai hita hang ci aa, keithu bek ih cihcih laileh mi kiban loding hi. Ihgam ah ‘hawmsiam lohna’ hang in tuni dong kilemna om theilo aa, nakhem peuh minung ah ki omta hi. Phawkhuai mahmah hi.\n‘Geelsiamna’ cihpen innkuan sung, pawlsung, gamsung bek thamlo in mihing khat ciat aa ding inzong athupi mahmah hi. Ih nuntak hun saupi hilo aa ih cidam lai, ih tha hatlai, ihhun neihlai in ih nuntak khuasakzia, ih mailam hun ding geelsiam in telsiam kul hi. Ih nisim nuntak na ah geelsiamna cihpen akisam den ahihi. Gen tehna, sangnaupang khat in bang lai ‘subject’ sim ding, lokho mikhat in tuni koilai lo ah kuanding, tukum lovat thakding maw? Alui teng mah kho laiding? Inn ngak nupikhat in zing meh leh ni tak meh bangci bawlding? cihpan kipan Phungpi panmunlen upate in nungkum laisang khawmpi sangin, tukum anopci zaw, apicing zaw dingin bangci vaihawm ding cih bang in mun khempeuh leh mikhem peuh ading in gel kholhna gelsiamna athupi ahihi.\nIh ngahna ihmuhna tawh kituak aa zat¬theih zektheihna zong gelsiamna ahihi. Ih pawlsung ah gamdang pai aa sumzong tampi omhi. Khua-ul khua-sa suak in haksat na, patauh na tampi kawm kal ah amuh angah sunsun inn lam hongkhak uh sumte, zatsak mangpah lo-in ih hih zawhzah ciangciang vangil suah ahih keileh kholsak leng geelsiamna ahiding hi. Malaysia pan atunglim khawng azingciang hang laiding in lokuan pihleng anuih zakhol loding aa, zong kilawm khol loding hi.\nIhneih sunsun tawh mawtaw, cycle ih lei pah leuleu leh tuitawh apai ahih lohban ah avante hongsia thei hongtul thei ahih manin kicihmawh lawhthei hi. Kiho pihding om khollo pipi, hak sa pi in phone leita keileng phamawh lualo ding hi. Kisam lopi a cilluat a siamluat napan gel siam lohna ahihi. Ahi zong in zatna munding beina mun ding aa ih hih tiltel luat leuleu leh aciimlo apil lo hong kici zelding hi.\nTuhun ciangin aneu alian in phone ihnei hi. Khantohna khat hi aa thupi hi. Ahi zongin nasep awl liang in ih khoihkhoih leh phattuamna sangin siatna lam hong tamzaw dinghi. Adiak diak in sangkah laite in laisim loliang aa ihmek mek aa, game ih kimawl mawl leh lai onloh ban ah ihmit in thuak mahmah ding hi. Kawlgam ah naupang nono mit limlang bulh tam mahmah tahi. Ei leh ei kikep zawhloh na, gelsiam lohna ahihi.\nTulaitak khuahun pen mikang pau in ‘Knowledge Age’ a hih keileh ‘Education Age’ ci in mintuam tuam pia uhi. Kawlkam in (pinya khet) ci uhi. Eipau in anai penpen ding in ‘Pilna hun’ ih cih ziau hangin ‘pilna’ cih kammal in huamkim kasa kei hi. Tua ahih manin ka thulu ding in ‘Pilna, ciim na leh siamna’ ci aa hong gawmtuah ka hihi. Zomi te in pilna cih kammal zaleng ihmit hek ah sanginn sangsia te leh sangnaupang te khawng mu pahpah ih hih manin, ih tangzai muhzawk ding deihna tawh kei ngaihsutzia kong gelhkhiat a hihi. Ngaitsut kibat lohna leh ngaihsut behna tampi omthei laiding hi.\nPilna, ciimna leh siamna akop khawm mipen mipicing ahiding hi. Mi tampi om khol loding in ka ngaihsun hi. Pil sam napi hang ih ciim kei leh mi phungcing kisuak zolo ding aa, ih pilna tawh kituak siamna ihneih keileh zong hawmthawh huaina omding hi. Ahi zongin mihing te ‘Kicing’ cih omlo aa eidinmun, ei tutmun, ei vaipuak tawh kilawm kituak in ahikhom pilna, ciimna leh siamna ihneih nading hanciam ding ahihi. Athupi penpen ah ih pilna, ih ciimna, ih siam nate ei mimal ading bek hilo in mitampi ading in ahoihlam a, zat theihding ahihi. Sia Zam Sian Khai\nPrevious: Malaysia Police alianpenpa leh ulian honkhat gampua paiding kikhakcipta\nNext: US Immigration te’n Green Card bekbek akigawm in 8543 bawlkhialkha


url: =ZOMI LAKHUI THAK DVD - PASIAN' MINPHATNA LATE "A NISIM IN, AMA' HOIHNA" TAANGKO NA\nLASA TE: Zomi Lasiam te – Kamseen (LUNGTUP), Nutoih (ZOMI IDOL, 1ST RUNNER UP 2008), Ciangnu (IDOL); Khangthak Lasiam te ahi - Piangpi, Mungpi, Naamung, Joseph Khual, Langhman, Sanman, Sianniang, & Ngaihlun\nSTUDIO: E - Live @ Grace Baptist Church\nNget Behna: A diakdiak in tutung a "A nisimin AMA hoihna" Album pen keima mimal vaihawmna tawh ka uuk luat manin lawmte Piangpi leh Mungpi tawh ko 3 ki pawl in sum meet la in kong bawl khiat uh hi mai aa, zuak khiat theih na ding pen na sia tak in hong ngaihsut pih un. Idea hoih ono hong pia un…. cih mah bangin A diakin USA leh Malaysia, India leh Kawlgam khen ah koi bangin tung thei ding kua tengin vaipuak hong lak sak thei ding cih te pawl hong hawm sawn lailai vo. November kha sung in hawm sawm hang ei. Thungetna tawh ma panpih lailai vo. Video pen liveshow in bawl ung a, Sia Kamseen makaihna tawh a biakinn uh hong zangsak (Grace Baptist Church) a hih manin ki nuam mahmah phadiak hi.\nNB: Laphuak, lasa te in - Zomi sitset vive ahi uh hi. Na thapiak na kitang sam hi. Topa’ minthang sem na ding hi ta hen! Amen.


url: =APRIL 15, 2017 Leo hong nusiat thupha Part 1 ~ MUC\nAPRIL 15, 2017 Leo hong nusiat thupha Part 1\nAdmin 10:21:00 PM Articles, MISSION NEWS\nLeo hong nusiat thupha\nKa sanggampa Leo in tuikhia-in hong nusia hi. A hong nusiat in kum 12 pha pan hi. A hong nusiatna hangin ka dah mahmah a, na khempeuh a mawkna bangin ka ngaihsun hi. Ka lungnop nadingin guihtheih khamtheih, zu le za tawh ka kidiah hi.\nLeo a sihin Khristian thu-um ka hi nai kei hi. Ahi zongin ka u Rene le Leo in, Adventist thu-um mi khat in Lai Siangtho sinkhopna neihpih thei zel hi. Anihun tuikiphum ding geel khin uh hi.\nLeo hong nusiatna hangin na lungsim na mahmah hi. Leo hong nusiatin Adventist pawlpite in si hong gal uh a, ko innkuan hong hehnem uh hi. Tua bangin Adventist pawlpi in hong hehnepna tungtawnin ka dahnate uh tampi hong kiam hi.\nLeo hong nusiat khit a sawt lo-in Rene in tuikiphum hi. Rene in ka upna tawh kisai bang mah hong dawng ngei lo hi. Ama upna tawh kalsuan hi. Khamtheih guihtheih nam tuamtuam ka zang hi. A sawt ciangin lungkiatna tawh ka kidim hi. Nitak khat ka lawm Rachidy tawh zusai club khat ah ka pai uh a, zukhamsa-in ka ciah uh hi. Lampi ah accident ka tuak uh hi. Koici bangci suakta cih ka genthei kei hi. Kaal khat khitteh ka lawm Rachidy tawh ka tuahsiatna uh ka kikum uh hi. Ka pu in “ nang hangin ka nungta hi hi,” hongci hi. “ Kei hangin maw, nang nungta” ci-in ka pu ka dong kik hi. Ka pu in “Bangci bang hiam ka thei kei, kong thatkha dektak” hongci hi.\nKa pu in dawi bia hi. A biakdawite in ka sih ding uh deih lo ahih manin tuahsia mahta leng sihna tawh a kipelh ka hi uh hi. Ka pu hong gente ka ngaihsun uh hi. Rachidy kiangah ka ciah loh phamawh ding hi. Inn ah hih ding khat nei ing, ci-in inn ka ciah hi. Inn ka tun ciangin Lai Siangtho ka sim hi. Sihna tawh a kipelh ka hih manin Topa tungah lungdam ka ko hi. Leo bangin ka nuntakna Topa tungah ka kipia nuam hi, ci-in thu ka ngen hi. Kha 3 kha 4 khitteh Sabbath thuman ka pom thei a, SDA pawl lut ding ka khensat hi.\n“Tuikiphum ding khensat”\nSabbath ni hong tung a, biakinn ah kikhawmin tui kiphum ding ka pulaak hi. Upa khat in tui kiphum ding na hih leh SDA pawlpi upna bulpite na theih kul hi, hongci hi. Zingciang a kipan Lai Siangtho sinna ah hong kihel in,” ci-in hong zawn hi. Nitaksial Lai Siangtho sinna ah ka kihel hi. Ka innkuanpite kiangah tui kiphum ding ka gen hi. Ka innkuanpihte in Khristian ka suah ding hong um lo uh hi. “nang maw, Khristian na suah ding” ci-in hong zahpih uh hi. Sabbath ni hong tungin tui kiphumte hong kidingsak a, kei zong ka din leh, ka innkuanpihte ka mu hi. Ka nu in “Rene aw, thuman na pulaak tu-in ka thei hi. Khristian thu-um mi khat nong suah theih pen ka kipak mahmah hi. Nang aa dingin thu ka ngen den hi,” hong ci hi.\nZu tawh kidiahin ka om ciangin siatna namcin tawh a kidim mi khat ka hi hi. Sangkah ding zong ka thei nawn kei hi. Ka innkuan phattuampih ding khat nasem ding ka zon hangin, pilna nei lo ka hih manin, kuamah in nasep hong pia nuam lo hi.\nSabbath ni khat “ Topa aw, ka mawh ka siatna nong thei hi. Na tampi hong ngen keng, ka kivak zawh nading nasep khat hong guan in,” ci-in thu ka ngen hi. A nitak ciangin ansai nei pawlpi mi khat in a sai-ah nasem dingin hong gen hi. Hih ansai ah hahkatin na ka sem, sangkah zawh kik nading sum ka khol hi. Ka sumkholte tawh sangkahin, ka sangman ciangin, nasep hoih khat ka mu hi. Ka innkuanpihte zong SDA sungah lutin tui kiphum uh h. Ken zong nasep hoih ka ngah hi. Tua leh upmawhlohin ka pa in hong nusia hi.\nMai Sabbath ah zom kik ding!


url: =Democracy cih mipi’ deihna bang ki-ukna hilo ~ Pau Khat Suan :: ZOMI DAILY\nDemocracy cih mipi’ deihna bang ki-ukna hilo ~ Pau Khat Suan\nposted on 12 June 2017 at 9:30 pm Lomkholna: News, Paukhatsuan, Politics, Zomi\n(Lai a vek a simlo pi in ong comment kei in)\nDemocracy ki-uk, ki makaih, ki nungzuih zia i cih pen “mipi’ deihna bang a ki-ukna” sa kha zel hihang. A taktak in tua hilo hi. “Mipi’ ading a ki-ukna” hibek hi.\nMipi in tehkak 2/3 sung pan a teel, a tamzawte’ vote tawh makai ding a a kiteelte’ makaihna, vaihawmna leh ki-nungzuihna ahi hi. Tua a kiteel makaite, mipi’ tangmite in vaihawm leh nasep ong makaih ding ahi hi. Mipi’ teel makaite in mipi’ ading ( mipi’ deihna hithei/hilo thei) a ong makaih ding, na ong sem ding cihna ahi hi.\nAhih hang, tua ong makaih ding tangmite ( MP/MLA cihte ) pen, kum 5 ciang khatvei (Kawlgam, India cihte ah kum 5, USA hileh kum 5 ) mipi in enkik, teelkik ahihman in mipi’ ading a a nasepna uh mipi’ lungkimna ahih ding, mipi’ kisap leh lunggulh asep ding uh a thupi leh a kisam ahi hi. Mipi in i teelsa i tangmite (MP/MLA cihte) in mipi’ ading nasem a sak kei a, mipi’ kisap leh lunggulh a sepna uh lungkim huai asak kei leh midang teel ding hi.\nTua ahihman in tangmi a ut laite in mipi’ ading, nasep hanciam a, mipi’ aw ngai in mipi’ deih leh lunggulh kankhia semkhia ding uh ahihman in a tawpna ah mipi leh gam hampha ding ahi hi. Kiteel laitak thu tampi gen luakluak napi kiteel khit ciang bangmah a taksuak lo, a semlo, mipi’ aw a ngailote bel ahih leh mai kiteel kik ciang emsa suak cihding ong hiding hi.\nMipi’ deihna leh lunggulhna, lam-etna cihte a thusim lo, ama’ ngaihsutna bang bek a a painuam makai pen makai gina hilo, mipi’ tangmi ding a a deihhuai hetlo makai hi a, mipi’ deihna bekbek ngai lua liang leuleu a mipi’ cihbang bekbek a a kihei liamliam, mipi’ ading a ama’ ngaihsutna leh deihna banghiam cih zong a om mello makai zong ngaihsutna mel neilo, a pil zolo, aciim zolo, kifit zo taklo tangmi hi zel hi.\nTua ahihman in….\n1) kiteel hun ciang mipi in i teel i tangmi kua hi a, bangci bang qualification nei a, bangci bang lungsim nei hiam cih pen ( a mimal mahmah ) i theihtel sawm ding thupi mahmah hi.\n2) Kiteel mankhit ciang mipi a tamzawte in a deih, teelcing tangmite pen ei’ teel ahi kei phial zong in i tangmi hi ci a 100/100 i santheih ding thupi mahmah hi. Telcing tangmi mimal a i zahtak kei phial zong in, mipi a tamzaw’ deihna pen a tawmzaw in a zahtak ding thupi a, a tamzawte in zong a tawmzawte a thupi ngaihsut ding kisam veve hi.\n3) Teelcing tangmite in zong, a mah a teello mipite’ tangmi mah a a kingaihsut ding kisam hi. Amah a teelte’ tangmi bek a a kingaihsut leh mipi’ tangmi hithei nawnlo a, mi pawlkhatte’ tangmi bek suak ding hi.\n4) kiteel hun ciang candidate khat peuh in u le nau vai, beh le phung vai, khua le tui leh pau le ham cihpeuh tawh amah na vote ding ong nget khak leh tuabang mite peel pah lian in. A ngaihsutna toi lua a, mipi OR gambup huam zo ngeilo ding, gambup level ah nasem thei ding quality neilo cihna hipah hi.\nDemocracy ki-ukna i cih, mipi’ deihna bang a ki-ukna hilo a, mipi’ ading a mipi’ teel tangmite’ makaih vaihawmna tawh ki-uk ki-makaihna ahi hi.\nI teel tangmi kua hiam cih thupi a, teelcing tangmite’n a mipi a etkik ding, mipi’ aw ngai in mipi tawh ton a, mipi’ ading ngimna lianpi tawh mainawt a a makaih ding kisam hi.\nPrevious: Japan ah mawtaw khat lengzeza in Bus khat aphutlian laitak Video kizaihkha\nNext: China Eastern te vanleng vandawn ah Engine Casing kitam in amanlang in kumkik


url: =ZSL 1: EDEN HUAN SUNGA PILNA - Zomi Adventist Innkuan\nEDEN HUAN SUNGA PILNA\nSabbath Nitaklam Sept. 26\nTukalsung Simding: Gen. 2:7–23; Gen. 3:1–6; 2 Peter 1:3–11; 2 Peter 2:1–17; Hebrew 13:7, 17, 24.\nKamngah: “Pasian avanglian mahmahna phawktel in. Pasian pen sia khempeuh lakah Sialianpen ahi hi.” (Job 36:22).\nLaisiangtho sinte in Piancil 1 pan 3 sung a, Pasian nasepzia telpha mahmah uh: Pasian, Adam, Eve, vanmite leh gulpi cihbang tangthute hi. Amun bel “Eden” a kici gamnuam khatah ahi hi. A tangthu bel kizom dimdiam mah ei. Pasian in Adam leh Eve piangsak hi. Adam leh Eve mawh hi. Adam leh Eve pen Eden huan pan kihawlkhia hi. Piancil laibu a kipatna lam pan pilna tawh limsim leng, a tangthu paizia ih tel phasem ding hi.\n“Hotkhiatna pilna pen khang tawntung adingin leitung kipat panin kihilhpah hi. Eden huan sung i nu leh pa masapen tegel’ innkuan panin, sanghoihpen hong kihonsak pah hi. Eden huan pen amau sang khandei hi a, piansaksate khempeuhin amau laisimbu, Piangsakpa in amau siapa leh nu leh pa masapen tegel in sangnaupang masa tegel ahi uhhi” —Ellen G. White, Education, p. 20.\nTopa in tua sang masapen a phuancil Siapipa ahi hi. Tua kawmkalah, Adam leh Eve nupate in, thumanlo ahilhthei ding sia dangkhat vateel tawm uhhi. Tua manin bangteng piang a, banghang hi a, tuni tuhun a ding bang pilna peuh i sintheih ding a omdiam?\nHuan khatpeuh khawng sangkhaan in kingaihsun zolo mahleh, siatna a omvetlo Pasian bawlsa Eden huan pen hoihmahmah lel hi. Tuhun muhdan tawh bel ngaihsut hak himah leh, apuuklo leitung dang a, leimite pen, a Piangsakpa tektek in, tua sanginn sung mahah pantah ngiatngiat hi.\nGen. 2:7–23 simin. Pasian in Adam piangsakin, a koihna mun leh a nasep piak lai in, a ngiimna bulpi bang hi in na um hiam?\nPasian in tua mipa leh minu Ama’ meel suunin bawl a, inn khat leh nasep kician apia hi. Sia leh Sangnaupang kikalah kizopna thupi mahmah omhi. Pasian in Adam pen ama bawlsa ahih manin Adam’ siamna telpha mahmah hi. Adam hilhthei a, Adam in apilna kicing takin zangthei cih zong thei hi.\nPasian in mite nasep guan a, lungnopna aneih ding uhzong deihsak hi. Nasep kician a piakna zong lungnopna a piaknop hang hizaw hi. Anasep picing takin semzo a, lungnopna a ngah zolo kua omding hiam? Pasian in Adam lungsim telpha ahih manin, gualzawhna a ngahna dingin, Eden huan kemcing ding nasep pia hi. “Topa Pasian in mipa la in, Eden huan kho in akem dingin akoih hi” (Gen. 2:15). Leitungah mawhna leh sihna bek athei eite in, Adam in, Eden huanpuah nasepna tungtawn bekin pilna sintoto ding cihpen ngaihsut haksa tham hi.\nGen. 2:19-23 sungah, Adam kikholhpih dingin ganhingte bawl a, a zi dingin Eve zong bawlsaklai hi. Adam ading kikholhpih kisam a, ahuhding zi kisam cih thei-in numei abawl hi. Mihing in Pasian tawh kinai mahmah ding kisam cih thei a, a kikholhkhop theihna dingin Eden huan zong abawl hi. Hiteng khempeuhpen Pasian in mihing a itmahmahna pulakna ahi hi. Eden huan tawh kigamla mahmah ihih manin, tua huan koibang hi cihzong i ngaihsun zokei hi.\nEden huan tawh kigamla luata himah leng, piansak sate tung pan pilna sinthei veve hihang. Bang pilna peuh hi a, Laisiangtho tungtawnin imuhna pan bang phattuamna peuh ingahthei hiam?\nSangsiate ading anuam penpen in asangkhaante kaikhawm, laisuanna bawl, a kisam-nate kaikhawm, sangkhaante zong adeih bangun puahpha cihte ahi hi. Pasian in sangkhaan dingin Eden abawllai in, Adam leh Eve pilna sin na’ng in akimkotah kicingtakin koih hi. A kimkot zeempha mahmah hi. Pak, vasa ganhing leh singkungte khempeuhpan a Piangsakpa Pasian’ Thu asinthei uh hi.\nPiancil 2 pan 3 sungah thute kikhel vat hi. Pasian in mihingte ading hong bawlsaksa khempeuh ih theikhin zo hi. Ahihhang Gen. 3:1 sungah, Pasian in deih teeltheihna hong pia hi. Gul in “ganhingte khempeuh sangin pilzaw” cih pen amasa kammalte ahi, “hoih mahmah, maizum lo, nuamsa mahmah” cihbang Pasian’ nasepna ahoihzia pulaknate pan lampialna ahi hi. Gul tawh kisai in, “pil” cih pen “ngiansiam” ci-in akhia zong om hi. A hoihkim mahmahna pan thu kilehbulh hong piangsak hi. Piancil laibu in Pasian pen “ngiansiam” cih tawh kilehbulh in pulak hi. Pasianin, huan sunga nupa tegel ading alam-etna kician mahmah hi. Gen. 2:16, 17 sungah Pasian thupiakna in huanlaizang akungpan singgah nelo ding cihthu ahi hi.\nHih tangthu tungpan theihding a thupi khat in: Adam leh Eve tegelpen, lungsim asuakta, thumanna leh thumanlohna deihteelthei in kipiang sak hi. A kipatcil lai, leitungmi apukma pekin mihing’deihteel theihna omcih i muhtang ahi hi.\nGen. 3:1–6 sungpan, gulpi kammal zatte leh, Eve dawnkiknate encian in. Gulpi in Eve kiangah bangthu peuh pulak hiam? Eve in zong sia leh pha khentelna singkung koici muh naci hiam?\nGen. 2:17 sungah, Topa in Adam kiangah, tua singgah na neekleh “si taktak ding” ci hi. Gen. 3:3 sungah Eve in Pasian’ thupiak agenkhiat ciangin “taktak” cih kammal nusia in, peeng gen hi. Gen. 3:4 sungah, gulpi in tua kammal suutkik napi, Pasian’ thupiak tawh kilehbulh sak hi. Pasianin, huan sungah Eve thuhilh mahleh, tel meello cihpen, ama’ kammal zatte mah tawh kimuthei pahlel hi.\nZanni i muhsa ahi, Eve tungah Pasian’ thupiakte, ama’ kammal mahtawh pulak kik hi. A khiakhial bel hisamlo a, a telzolo hizaw hi. Ama’ thuakding mawhna sulzuite ki gentel theilo hi. Gulpi tawh a kitalsik ciangin, Eve in suutkik himahleh, Pasian’ kammal banglian hi nawnlo pah hi (Gen. 3:2, 3). Tua thupuak zong gulpi ading thuthak hikhol tuanlo hi. Tua thupiak gulpi in thei khinlua zaw ahih manin, mawhna aba’ang nailo Eve akhemzawh nadingin kigingpha mahmah hi.\nGen. 3:4–6 entel in. Pasian’ thupiak thalnial hetlo in, gulpi in bangteng gen a, Eve tungah bangci in gualzo hiam? Bang thukhun zangsiam naci hiam?\nGulpi in thupiakna hoihlo acihpeuhteh, Eve in zong, Pasian dongnuam leh dongthei lel hi. Eden ahoihna hizaw hi: sangnaupang peuhmah in, tehpih omlo Siapi Lianpenpa tuate khempeuh khengval atheipa ahi hi. Zia-etna nusia in Pasian huhna ngetding sangsik in, Eve in gulpi’ thupiak sang zawsop hi. Gulpi thupiak asaan manin, Pasian’thupiakte tungah lunghiang cih honglak hi.\nTua laitak in Adam zong mundangah tuamvak sese hi. “Pasian in acihtak na’ngun athupiak khatbek a omsun penmah palsat-uh a hihlam, Adam in telpha mahmah hi. A lungsim buai mahmah hi. Eve, amahguak avaksak bang kisik mahmah hi. Himahleh mawhkhin zo uh: a lungnop mahmahna uh tawh kikhenkhia ding hita hi. Hizo peuhmah ding hiam”— Ellen G. White, Patriarchs and Prophets, laimai. 56. Thuman leh thukhial telsitset pipi mah, thukhial teelta mai hi.\nA kikhemdaan ngaihsun in: Gulpi in tua singgah aneekvua leh “Pasian tawh kibang ding” cihi (Gen. 3:5). Gen. 1:7 sungah Pasian suunkhin cizaw hi lo maw? Hih thu in, Adam leh Eve tegel bangin, pilna sangmahmah neikhin i hihhang, eite zong khemnop mahmahlel a, upna leh thumanna bekin eite hong humzo cihthu hong koici hilh naci hiam?\nAdam leh Eve te nupa in gulpi’ thu man ding ateel manun, mawhna sulzui tampitak leh, Pasian sanginn sungpan hawlkhiat in om uhhi. Mawhna hangin Adam leh Eve te’ na mansuahte ngaihsun in. Amau’ puukna i telphat manin, tulai pilna hongpiak adeihna bulpi itelpha zaw hi. Amau kihawlkhia in, a cingtaklo leitungah thuthak a ding pilna a sinuh kulpah hi. Mihingte a puk ma in, Pasianin, vantung pilna, hoihna, itna tawh akizoppih mah bangin; amau pukkhit ciangin, Ama’ meel suunkik thei dingin tua vantung pilna hoihna, itna mah tawh kizoppih kik hi. A mimal in Pasian tawh ikigamlat hang, ama’ hoihna itna theihna tawh amah i naihthei veve hi. Thungetna tawh ama’ nasemin, athu simin, Adam leh Eve te’n, Pasian a naihmah bangun; e’nzong i naihthei veve hi.\nLungdamthu in, Zeisu leh hotkhiatna hangin i mangthang nawnkei hi. Hotkhiatna leh thak suahna’ng lam-etna i neihlawh hi. Christian pilna in, sangnaupangte mai ah Zeisu leh ama hong sepsak thaksuahna kawk tentan ding hi.\n2 Peter 1:3–11simin. Mi in huan a nutsiatlai in a mansuahsa khempeuh pen, hih Laisiangtho mun in ngahkik ding tha hongpia hi. Pasian meel isutkik theihna dingin, Peter in bang hihding hongci hiam?\nZeisu tungtawnin, “Pasian’ deih bangin biakna mantak inuntak theihna” hong pia hi. Peter in gualsuk diudeu hi: Upna, gamtat hoihna, thu theihna, pumpi ki-ukzawhna, thuakzawhna cihte leh azom omsuk diudeu hi. Thu theihna pen Peter in thupi gen phadeuh hi. Pilna a cihnopna ahi hi. Pilna diktakin thutheihna dik ahi Khazih theihna hongtun a, Amah tawh kibang bekhilo in, Amah i theihna midangte ahawmsawn theite hong suaksak hi.\nThukham singkung ahi “sia leh pha theihna” thute ngaihsun in. Thu theihna khempeuh hoihkimlo ahihna bang hong gen hiam? Thutheihna hoih leh hoihlo koici khentel thei ding ihi hiam?\nSangnaupang pawlkhat pen “hilhnop” hi. Mat hoih ngah na’ngin lai zong nak et selo lel uh hi. Tel baih mahmah lel uhhi. Apilna uh muibun lel hi. 2 Peter 1 leh 2 sungah, Khazih sungah ih ngah pilna pen, Ama’ sungah a ki-aap mahmahte tawh ki zakim hi. 2Peter alian 1 sung a hanthotna in 2Peter alian 2 sung a hilhkholna tawh kibang hetlo hi.\n2 Peter 2:1–17 simin. Bang vanglian leh taaina kammal pau hiam? Tua hilhna taaina kammalte kawmkal ah bang lametna hong neisak hiam?\nUkna aana asimmawh mite tawh kisai in Peter in taang 10 na ah agen simin. Eite tulai mite ading nangawn nakpi takin taaina hipah hi. Pawlpi in zong (Heb. 13:7, 17, 24) sungah hong uk kumpite’ thu mang ding acihna bangin, Pasian’ deihna tawh a kituak laiteng i manlel ding ahi hi.\nBawlsiatna anasiat mahmah laitakin, Peter in thudangkhat tawh hong kuppih hi. Pasian in tua khemnate a paaikhia zo dingin vanglian mahmah hi tase leh, “a mite zia-etna pan a suahtak theihna ding lampi, Pasian in thei lua hi” ci hi. Christian pilna ih cih teh, zia-etna pel ding cih ciang bek hilo a, suahtak theih na’ng Pasian’ lampi tampitakte zongkhia ding, ei leh ei mah kikem ding, “siatna a piangsakthei thuhilhna manlo hong lutpihsim” (2 Pet. 2:1) hi ci hi.Ukna aana simmawhna pen kimawhsak mahmah ahih ciangin, ei Christian’ siamsinte in, hong ukte telsiamna, ki-apna leh thumanna i kisin a kul diam (Heb. 13:7)?\nAdam leh Eve in ukna aana simmawh i cihlian theihloh hang, atawpna ah, thumanloh ding mah teelzaw uhhi. A thu palsatna uh asuukzaw saksem dingin, Pasian in amau’ phattuam nading mahin athupiakte, tang nial uhhi.\nHih dotna nakpi takin ngaihsun in, pawlpi sungbek hilo, innkuan sung leh nisim nuntakna sungah zong e. Ukna aana neite ahi zongin, ukthuak mipite ahi uh zongin, thuman takin omding, banghangin thupi naci hiam? Na ngaihsutna Sabbath ni ciangin biakinn ah hong hawmkhia in.\nSimbeh Ding: “Nupa siangtho tegel pen Pa Pasian in kem bek hi lo in, siamkim Piangsakpa in pantah ngiat hi. Vantung mite hong hawhsuk zel uh a, Piangsakpa tawh zong akhak ahal omlo in kikhawlthei uh hi. Nuntakna singgah panin thahatna a dimin ngah uh a, apilna uh zong vanmite’ nuai deuh bekmah ahi uhhi. Muhphak vanpi’ thu thukte, a siamkimpa’ banzal sepnate (Job 37:16) in a bei theilo nopsakna leh siamsin lamhilhna ahi hi. Piansak sate omzia thukhunte pen kum 6000 sungbang ih sinsinsa hi a, a Piangsakpa akoihpa in eite lungsim sungah hong guan hi. Singkungte in tehte, paakte nei uh a, ganhing nungta a lian mahmah tui-ganhing leviathan pan kipan nitaang sunga gamtang lungnote khempeuhte Adam in theigai hi. Tuate minvawh a, amaute gamtatziate telsitset hi. Vantungah Pasian’ vangliatna, sim zawhloh leitungte, meeite akaaisakna, khuavakleh awgingte, sun leh zante khempeuh i Nu leh Pa masate’n tellua uh hi. Singteh khempeuh leh mualtung asuangte khempeuh, aksitang tekhempeuh, leitung vantung leh huihte tungah Pasian’ min kigelh hi. Piansak sate thuman na leh ki pumkhatna in, tehpih omlo pilna leh vangliatna hong lak hi. Lungsim hong lazo mahmah, itna hong neisak, lungdam hong kosaksak zo thute ahi hi.” Ellen G. White, Patriarchs and Prophets, laimai. 50, 51.\nPasian in sang leh nasep peuhmah amah langdo nadingin a piansak hizen leh, eite’n Pasian deih bangin nasemsem lai ihi diam? I nasepna tungtawnin Pasian tawh a hoihzaw kizopna bangci neihtheih ding i hi hiam? (Khasum, siamsinna, kipumpiakna, Pasian nasepna, etc.)?\nEden huan sungah Satan’ khempilna ngaihsut ciangin, leimi’ thanemna tawh hileh lauhuai mahmah lel hi. Adam leh Eve in amau kiang naimahah Pasian omcih thei gige sa in, gulpi’ thu langmaan hong sang uhhi. Tua bang kinaihnapan gamlapi a kilawn khiasa eite in, tua zia-etna tetung i gualzawh theihna’ngin, Pasian’huhna koici ngah theih ding hiam?\nUkna aana-thu ngaihsun inla, tua aana manding banghangin thupi naci hiam? Ukna aana a kiciat kholloh ciangin bangpeuh piang thei hiam? Ukna aana koibangin kizangkhial thei a, ei’n i koici dawn ding hiam?\nPrev post Pilsinna: 4th Quarter 2020 Sabbath School Lesson\nNext post Tophet leh Tanglai Biakna


url: =A kitam theihlo Abraham Lincoln thu pawlkhat :: ZOMI DAILY\nposted on 19 August 2018 at 7:36 am Lomkholna: JobCinpi, News\nAmerican Kumpi A (16) na ahi Abraham Lincoln pen a thei lo kitam nawn sam lo ding hi. Kawlgam ah Kumpi sanglaite sungah kisin ngei hi. Ahi zongin kum khat le kum khat laisin kibang lo ahih manin sang kah khempeuh in sin kha lo ding uh hi. Bang bang ahi zongin Lincoln a kici kua hiam ci-in mi khepeuh in theihnopna tawh hong dong hi leh tua mi pen lai a sim ngei pha lo khat hi ding hi ci-in ka mu hi.\nGensiatna le simmawhna hi lo a, laisim ngeite thahatte peuhmah in Lincoln a thei lo om lo ding hi cih a gen nuam ka hi zaw hi. Ama thu a gen ding hi leng gen sing thu tam lua mahmah ahih manin ama thu a theite theih ngei phatloh thu pawlkhat kong hawmsawn nuam hi.\n1. Abaraham Lincoln pen American kumpite lakah a tunsangpen kumpi khatin kiciamteh hi. Amah pen pi guk le letmat li pha hi. Tu ni dong amah zah a tunsang kumpi om nai lo hi, ci-in kiciamteh hi.\n2. Lincoln pen American gam mi ahih hangin zu le za a zang ngiat lo khat ahi hi. Tua zong ama lamdanna khatin kiciamteh hi. Lincoln pen zu le za tawh kilemlo ci ding hiam, tuate zang leh a tha zawgawp hi, ci hi.\n3. Lincoln pen a lungduai mahmah itna le hehpihna a nei, le pawl a huai mahmah mi khat ahih hangin kholhpih lawm le gual a neilo zah dongin tawm hi, ci hi. David Davis a kici ama lawmpa khat in gen hi. David Davis pen Lincoln lawm ahi hi. Lincoln pen kam tawm lua mahmah ahih manin lawm nei thei lo hi, ci hi.\n4. Numei kum sawm le kum khat gual naupangno khat in Lincoln kiangah na khamul tawh kilawm lua teh ci-in laikhak ahih manin tua hi a kipan a khamul met nawn loin zenin puah hi, ci hi.\n5. Abraham Lincoln in a thupi laidal pawlkhat a lukhu sungah kem den ahih manin a omna mun khatpeuhah a lukhu mangngilh cih bang nei ngei peuhmah lo hi, ci hi.\n6. Abraham Lincn a that pa John Wilkes Booth’ u pa Edwin Booth in Abraham Lincoln tapa Robert a sih nading mun pan hun khia hi. Meileng tuahsiatna khat pan hun hi, ci hi.\n7. Abaraham Lincoln pen a kithah main thu vei bang a mangin man khin hi, ci hi. Tua hangin amah a cing, a khutnuai mipa in limlakna mun, a kithah nading munah pai ding na phal lo hi. Ahi zongin kham zo loin pai veve hi. (Myanmar Online Media pan telkhiat) Lungdam, Job Cinpi (Zomi Laisim Nuamte)\nPrevious: A theihhuai numeite thu ~ Job Cinpi\nNext: Malaysia UNHCR vaitawh khualzinna theihsakna ~ DK Khup


url: =Pu Zo Khup’ thu tawmkhat :: ZOMI DAILY\nPu Zo Khup’ thu tawmkhat\nposted on 17 August 2020 at 2:22 pm Lomkholna: Ginpiankhup, News, Thangboi\nAminpi Gin Pian Khup hi a, Tedim pan khang khia hi. Apu apate bel Muizawl khua a piang uh hi’n teh. Amah katheih cilna: Zolai tawh laibu atawm mahmah hun lai in Mandalay University a sangkah Zomi Siamsinte’ bawl “Zingsol Magazine” ah amin kamu masa penpen hi. Alaigelhte in hong huup mahmah hi.\n1999 kum in India ah LST sangkah ding in ka kuanto a Lamka katawn hi. Ka U te tawh amau tangval ngumngek lai vive ahih man un Blue Star sang mai ah innsap in na omkhawm uh hi. Ama’n hong theih loh hang ken bel ka muhphet in kathei hi. A innsapna vuah library neu khat nei uh a tualai ah lai sim in tu ngiungeu den hi. Alaibute uh ka et leh Zangkong a laibu lui kizuakna a laibute tampi na om hi. Galdo dan tawh kisai laibu zong tampi na om hi. (Hihte na gamla tun veh e kaci sim khinkhian hi).\n2000 kum in Pu Gin Mang in New Delhi pan in ZoNet hong bawlkhia hi. Asawtlo in ZoNet pen Zomite’ ki kaihtuahna mun hong suak hi. Pu Zo Khup in zong gam leh minam vai lai hong gelh zel a zaknop kasa mahmah hi. Asawtna teh ki ipzo nawnlo in G-chat pan in ka hopih hi. Ong hopih dante kasi kasa in deih mahmah hi. Ka kihoho mai uh hi.\n2004 kum March kha ciang in Bangalore pan B.Th zo in innlam zuan ding in kaciah hi. B.Th tawh zong mi kiphin khop mahmah lel ding cih thei kahih man in aban kazop sawm nawnkei hi. Lamka katun ciang in ka U Heavy Piang @Thang Len Piang (L) in tua hunlai a CNF te’ phualpi ahi Camp Victoria ah khawmpi khat om ahihna hong gen hi. Pu Zo Khup zong hong pai in hong zol ciang in lawptak in kazui pah hi.\nKhawmpi min pen Chin Consensus Building Seminar ahi hi. 2004 kum April 7 – 10 sung CNF phualpi Camp Victoria a kibawl ahi hi. Mizoram, Saiha district sung ah om hi. Kawlgam leh Bangladesh kituahna mun hi a gammang tulak pi khat ahi hi.\nLamka pan in Pu Zo Khup te nupa, ka U, leh Pu Min Thang te lawmta tawh ka kuan uh hi. Lamka – Aizawl -Saiha mawtaw kituang hi. Saiha pan jeep neu khat tawh kipai hi. Jeep apai theih nawnlohna ah giak in azing ciang in khe tawh sunlang phial mah kipai ngiatngiat hi. Aphual katun uh ciang un CNF galkapte’ zi leh ta te’n pakkual tawh hong dawn ngeingai uh hi. US pan in Pu Vum Son zong hong pai hi.\nTua khawmpi pen ZNC (LA), Mara People’s Party, CLD (Exile) leh CNF pawl 4 kikop a kibawl khawm ahi hi. Tua khawmpi pan in Political Affairs Committee of Chinland (PACC) kiphuan khia hi. Tua khawmpi sung ah thugen siampen Pu Zo Khup ahi hi. Khalkha/Falam nungakte bang in pakta mahmah uh hi. Azi omlo hileh koih khong hetlo ding dan uh hi.\nKhawmpi man ni in stage show no khat kibawl a ko’ unau in guitar katum uh hi. ZNC (LA) min tawh apaiteng in “Zogam Galkap Lapi” kisa hi. Kei lobuang ZRA vive ahih man in lem mahmah lel hi.\nPACC makaihna tawh ZRA phualpi khat ahi Mt. Sinai ah “The Fisrt Chin National Assembly” 2006 kum May 8 – 10 sung kibawl hi. Tua tawh kopsuak ding in tuama deuh kha 1 sung nainganzi tintan Aizawl ah kakah phot uh hi. Tua hunlai ZRO gamdang vuanzi Pu Suan Mang (Tu’n Maryland, USA) in hong sam hi.\nTintan kah ding tua laitak Yangon a computer lam a minnei mahmah khat ahi KMD ah sia asem ka lawm Do Lem Kim (Tu’n Austin, TX, USA) kazot leh hong ut bilbel hi. Tonzang khualai hausa ka Pu Thang Lam Pau zong Yangon ong pai laitak ahih man in amah zong kazawn hi. Kawlpi ah Lengtong Pauno kazawnto lai hi.\nKo teng Aizawl ah kha 1 vilvel thusin in ka om uh hi. Ka Sia uh pen Dr. Salai Lian Hmung Sakhong, Salai Za Uk Ling, Cherry Zahau, Victor Biaklian cihte pawl hi. Tua ka thusinte uh pawlkhat kalawm Do Lem Kim in Siamsin Magazine ah gelh hi.\nTintan man ciang in Songtal Mt. Sinai lam zuan ding in ka kithawi uh hi. Ka U tawh kikum in tualaitak a aminthang mahmah Falcon Music Band Pu Lengtong Pauno’ tungtawn in kasam uh hi. Kapno in zong hong zuito hi. Bassist kalawm Zekhe bel hong pai theilo hi.\nTua hunlai in Pu Zo Khup in Lamka pan in Zoland Times cih tadensa khat manglai in thoh hi. Mt. Sinai khawmpi ah Pu Zo Khup tawh nuam kasa mahmah uh hi. Amah bel tua khawmpi sung Dr. Khen Za Sian tawh buk 1 ah tungkhawm uh hi.\n2009 pawl a kipan in World Zomi Congress (WZC) phuat ding vai online tungtawn in ka kikumkum uh hi. 2010 kum October 24 ni ZNC Birthday a gawhding in sialpi khat WZC in hong sik hi. Tua ni in Second Pinlong tangkona kinei a tuni dong kawlgam i Roadmap pi khat hong suak hi.\nTua zawh asawtlo in kei hong man uh ahih man in thu kakiza nawn kei uh hi. Amau ZIA nangawn na phuanto lai dan uh hi. 2016 leh 2018 kumte in bel Pu Zo Khup tawh US ah cidam in ka kimukik uh hi.\nMaitang phatna lo in Pu Zo Khup pen nainganzi thu theihna lam ah apilna sang mahmah hi. Alungsim zong siang mahmah hi. Nekguk ding khawng ngaihsut in neilo hi. Agen bang in asem ngam takpi khat ahi hi. Pasal vai mahmah hi. Kawllai zong siam mahmah hi. Khangsawnte’ zuih theih ding khekhap tampi hong nusiat hi. Cidam in hong khansau ngiat hen. Lungdam, Mung Laan Thang (Tonzang, Zogam)\nPrevious: ICC makai te leh UNHCR makaipi thu kikupna\nNext: Thuthak tomkim ~ The Tedim Post (18 Aug)


url: =Kawlgam Gaalkaap Kumpite’ Silate :: ZOMI DAILY\nKawlgam Gaalkaap Kumpite’ Silate\nposted on 3 May 2015 at 10:15 pm Lomkholna: Myanmar, News, Politics, Zokhai\n2015 Kawlgam Kiteelna hongnaai hiaihiai, Zomite-in amau’ dinmun ki-et, kipuah hunta!\nKumpi’ Naseem pan-in Mipi’ Naseem Suahtheih Nading Lampi:Dictatorship cihciang-in “thuneihnaletcipna” hi-a, dictator cihciang-in “thuneihnaleencipmi” cihna ahihi. Leitung buppi-ah thuneihna letcipna lamsang namnih om-a, khatpen ama’ deihsak zah-in aminam adeihsakding mi omlo, mulo ahihman-a thuneihna letcipna ahihi. Gentehna-in nungzek-a asi Singapore Gammakaaipipa leh Haile Selassie (Ethiopia akhangtosak Kumpi Solomon’ suan) cihtepawl ahihi. Tualo ataangpi thuneihna haipih, amau’ sang-a apilzaw, thumuzaw, asiamzaw a-omleh paampaih, nawlkhiin, that, tuading-a a-upmawh a-omleh khaaktan-khol, ahihkeileh ama’ ading ui-khawi zawngkhai bang-a khawi, tuabang-a khawi athuak nuamlote that, paampaih cih-tawh thuneihna leencip-hi.Kawlgam thuneihna aleencip mite-pen Kawl Gaalkaapmaangte hito den-hi. Gen. Ne Win pan-in kipan-in tuni ciangdong ahihi. Amau’ thuneihna letcipzia-pen:\nKawlgam-pen Mualmi ci-a minvawh minampi tampi-tawh akiphut gam ahihman-in tua minampi tampi’ lak-ah Kawlte atampen ahih-tawh kizuui-in Kawlte’ thuneihna-in vukcip dending,\nMualmite peuhmah-in Kawlgam-ah thuneihna lianpen leen ngeiloding,\nMualmite’ thuneihding khaamkholhna-in Mualmite’ kithuhualna khenkhamding,\nMualmite khenkhap nading minam kitukalh sakthei Idea tuamtuam zanghding,\nGaalkaapmaang vaaihawmna sung-ah thumaan agen, mipi’ thuneihna agen peuhpeuh langbawl, nawlkhiin, paampaih, pawlkhat khumcip ahihkeileh that-ding,\nHihteng Post-Independence Idea hi-a, BSPP hongkhan ciang-in hihteng aphungvuh baan-ah, Mualmi lakpan ama’ minam a-it simsimte nawlkhiinna, ulian simsim, pil asak simsimte-uh Kawl Numei-tawh naakpheh vawhna cihte ciimsan tak-in hongnei hiat-hiat uhhi. 1988 kum-a Kawlgam Mipi Sosaanna Khit ciang-in –\n“Khazihmi (Christian., Kharityan) ahihleh DSA luut theiloding,\n“Buddhist asuakleh luutsakding,\n“Mualmi ahihleh Maj kheng theiloding,\nHihte-pen laiphah-tawh taangkona aneihloh hang-in akiza, akithei hi-a, aza naailote inzong nana ciamtehpah le-uhcin thutheihna behlapna leh kidaalkholhna ahihi.Hong nihthuahnate kilanghtang mahmah ahihman-in tuabek aki mitsuan laaitak mah-in atung-a minam khenkhapna gaalvan muiibunhpen ahi namkee minvawh pattahna (lahpakding-in, Chin State sung-ate bangpen Gaalkaap Kumpi’ mawkbawl 1983 Census-ah minam sukkhap nading a-uutteng namneu code nana-pia gawpmang cbt)-pen naakpi-in ngalhaat mahmah-a, Kawlgam thuneite’ cihlohsa-in eileh-ei akingaap, akilang, akipingpavei ding-in akhun-uh giinkhau naakpi-in hong zangg mahmah-hi.\nPost-independence Idea-pen akip ding-a phungvuhna hunbii kum 60 vaal honghih-tawh kituak-in atung-a minam asusia namneu minvawhna-in naakpi-in Zomi-sung hongvaat phadiak-hi. Unau behkhat, sungkhat suak vive kimlaai, Tedim, Dim, Khuano, Siyang, Guite, Zo, Thado cihbang-in code hongpiak-pen “minam sukkhapna” nasia penpen ahihi. Hinapi-in, tua-thu eimi mahmah ngiat-in kitheihmawhbawl-in tua-thusia pomkip-a tuamdin nading lampi bekbek saat-in, kizuihsawm dinmun hongtun-hi.\nTua sung-ah Kumpi naseem ulian honkhat-in atua minam sukkhapna gaalvan-mah pomkip kenkan-in, Tiddim Chin cihnengneng mah-tawh minam hongvaat den-hi. Hihbang mite-pen Kawlgam thunei adiak-in Gaalkaap Kumpite’ silate ahihi. Atote’ thunsa, atote’ naakpheh vawhsa bang-a gamta kampau-uh ahihi. Ataangpi-pen Zomite leh Kawlgam mite-in “Kumpi Naseem (A-so-yah won-thaán)” teng hiphadiak-hi. Tuate bekmah khauhpai zawdeuh-hi. Thuneihna aleencip (atung-a I-gelhsa) Gaalkaap Kumpite’ Naseem taktak-mah himawk-uh ahihman-in mipi’ na seemlo uhhi.\nGam leh minam vaaihawmna sung-ah Kumpi’ Naseem peuhmah Kumpi’ sila ahihi. Mipi’ naseem – mipi’ deihna kumpi-ah apuakluut, agenngam, apulaakngam mite mipi’ naseem ahihi. Kumpi’ naseem khempeuh kumpi’ sila ahih mahbang-in mipi’ naseem khempeuh mipi’ sila ahihi. Kawlgam-a ulian khempeuh (khatlehnih minam’ ading avei, aphu a-omteei haang-in) ataangpi-in kumpi’ sila ahihi. Tua kumpi I-cihpen 1962 kum pan-in Gaalkaapmaang Ne Win leh anungzuuite ahihi. Thuneihnaleencip Ne Win’ silate cihna ahihi. 1988 kum-a kipan-in gaalkaap puan asuah vetlo Gaalkaapmaangte-in hong ukto leuleu-a, thuneihnaleencin Gaalkaap Kumpi-mah hong hito suak-hi.\n2010 takciang-in Gaalkaapmaang te-mah makaai-in Union Solidarity and Development Association pan-in Union Solidarity and Development Party (USDP) min-tawh gaalkaap vaaihawm Kawlgam Kiteelna-ah ulian tutphah 1154 lakpan 883 hongluah uh-a, amakaai Thei Sein-in Kawlgam President hongseem pongmawk phot-hi. Thein Sein-pen gaalkaapmaang hi-in Ne Win mahbang-in “gaalkaap puan asuahpak” gaalkaap-mah ahihi. Tuu-gun asilh keiivom ahihkeileh Civil puan asilh Gaalkaapmaang ahihi. Tua ahihman-in 1962 kum pan-in tuni ciangdong “Kumpi’ Naseem khempeuh Gaalkaap Kumpite’ Naseem” cihna ahihi.\nHih “Kumpi’ Naseem” idea-pen Kawlgammi khempeuh’ khuak sung-ah naakpi-a zungthuuk akha khinzo thusiahuai mahmah khat hi-a, “Kumpi’ naseem I-hihteh kumpi’ deihbangbang sepding-a kizawh hiilhialna” uplehsaanna-in hong uk-hi. Thumaan mahmah bang-in kiseh-hi. Kawlgam buppi akhantoh theih lohna abulpi-pen “Kawlgam Ulian khempeuh Kumpi’ Naseem Hi-uh” ahihman ahihi. Kumpi’ na seemlo-a mipi’ na aseemding cihthadah Kumpi’ na sep kawm-a mipi’ na sep-tawh thuahding nangawn “Kumpi’ thu nialna” ci-in Pasian’ naseem kicite nangawn-in “akhial” bang-in genta kuunkuun laaideep uhhi. Biakna lam-a makaai upate-zong tua Kumpi’ Naseem lungpuakzia mah-in nelhsiah ahihlam kilangh-hi.\n2015 Kiteelna lawhcing dinghiam, lawhsam dinghiam kithei naailo-hi, kei mimal’ muhna-ah ahihleh thutanna-tawh kituak lawhcinna kimu loding-hi. Azenzen-in, 2010 Kiteelna mahbang-a hong hihtohgawp uhleh Gaalkaapte mah-in ukna hong leento lelding uhhi. Kua party bang party akah zong-in akah khempeuh-in mipi’ na hongseem lo-in kumpi’ na-mah hongsep zeelleh Kawlgam buppi kikheelna peuhmah piang deksuai loding-hi. Zomi lak-ahbel gennavet omlo lelding-hi.\nAtung-a kum tampi Kumpi’ Naseem I-cihte’ lungtang-ah minam hong suksiat nading tua Gaalkaap Kumpite’ gaalvan: Tiddim Chin, Falam Chin, Hakha Chin cihte leh namneu Code hongpiakte naakpi-in belhcip-in kheengcip bikbek-hi. Ci tung-a abelh civom ahihkeileh meima-pawn bang-in belhcip-hi. Tua ngaihsutna paihkhiat nading naakpi-in haksa-a, meima-pawn temta-tawh at-khia lehang anat mahbang-in tua ngaihsutna-pen Kumpi’ Naseemte’ lungtang pan-a laakkhiat nading naakpi-in naasa uhhi. Kuamah-in lakhia ngamlo-hi. Naasa lua-uh ahihman-in tua khaici phungvuh vet uh-a, honkhatte-in Kumpi’ gaalvan hawmthawh-in, Zo Chin, Siyin Chin, Khuano Chin cih nangawn-tawh behlap toto liang uhhi.\nHihte ahiding mah-a uplehsaanna I-neih naakleh eizong Kumpi’ Naseemte’ sawltaakte (servant of the servants of government) I-hi dinghi. Tua Zomite-in “Kumpi” acihteh Government (Gamukte) acihna hi-a, tua Gamukte-pen Gaalkaapte ahihi. Tua ahihman-in atung-a minam sukkhapnate “thumaan-a I-seh” naakleh eizong Gaalkaap Kumpite’ sila (slave of Military Government)-mah I-hi dinghi. Tua-hi. Democracy khawng kamdimdim-a I-lawhlawh hang-in tungsiah maaivil, nuaisiah nencip paizia-mah ahihi. Tuabang lungsimpuak-tawh vaaihawmna peuhmah Pasian inzong deihlo ahihman-in:\nTungsiah maaivil, maai-et, “khial” taleh pumgup, mawkpan cihte khiam ta-ni!\nNuaisiah bang-a I-seh mite’ thugen “maan” taleh awlmawhlo, dawntaak salo, nehpiik, zahpih, langbawl, siatgen, zahko cihte khiam ta-ni!\nGaalkaap kumpite’ gaalvante “ahi, amaan” sa-a, I’ kingaapna, I’ kitangpeekna, I’ tuamtatna abeisiang dong-in khiam ta-ni!\nBiakna lam-ah, ei’ kikhopna-a hong kikhawmlo mite Satan bang-a sehna, gaal bang-a neihna khempeuh abeisiang dong-in khiam ta-ni!\nPulpit tung bek-a Pasian’ na akiseem, upaphualpi khawngbek-a minam’ na akiseem I’ sakna/I’ kisakna, mipi’ maai-a thugen lasakna leh Pasian’ thugenna aneilo mite mi-maimai-a sehna khempeuh khiam ta-ni!\nAkual akhawk, abeh aphung, akhua atui bih-a mi piimuhna leh neumuhna khempeuh abeisiang dong-in khiam ta-ni!\nMindeihna, dawknopna, “pil, siam, hau, thukhual” hong kicihding lunggulhsiatna khempeuh abeisiang dong-in khiam ta-ni!\nPasian-in Zomi cih minam lian khat-in bawl khinzo ahihman-in tua Pasian’ maaipha zonna-ah Zopau, Zongeina, Zola leh Zomi Pupa’ cihtakna lamsang saangkhaan ta-ni!\nThumaan genngam-a, thumaan it theih nading leh “akhial” te gaalbawl lo-a, amaan apomkip nading itna-tawh pulaak ciatciatna lamsang saangkhaan ta-ni!\nBehlehpung, sunghlehpu, tuù-leh maak-a kizom vive I-hih man-in tong kisaang, zaila awi-khawm tengbeek ngaattak-a pankhopna lamsang saangkhaan ta-ni!\nBiakna lam-ah, ei’ kiang-a hong kikhawm lote-zong I’ beh I’ phung, I’ tuú I’ maak, I’ sungh I’ pu-mah ahihna phawk-a kizop siamna lamsang saangkhaan ta-ni!\nPulpit hitakeileh, Lai Siangtho tawi-a thugen hitakeileh, upaphual-a vaaihawm ulian hitakeileh mipih sapih khempeuh Pasian’ maai-ah akibang/akikim ahihna phawkthak-a, mikim zahtaakna piak siamna lamsang saangkhaan ta-ni!\nKoi-khua, bang-khawk, bangbeh hitaleh tong kisaangthei ahihnaakleh “kei-tawh unau hive hang-e” ci thei-a, itna-tawh kimuak siamna lamsang saangkhaan ta-ni!\nPilna, hauhna, siamna, thukhualna maantak lunggulh thei-in, tuate ngahtheih nading lamzing maante hahkat tak-a zuihzawh nading lamsang saangkhaan ta-ni!\nKhiapding thu 7 leh Saangkhaanding thu 7-tawh Zomite baanzaal ziat suankhawm-in maaciang suankhawm theile’ng Tuunnu’ Zogam\nniibang luun-in paalluun dinghi. Tua ciang-in Gaalkaap Kumpite’ Sila hihna pan-in Zomite’ Naseem Muanhuaite I-suak ding-a, Zomite Piangsakpa naakpi-in lungkim dinghi. Pulpit tuhngah kuul sese lo-in, upaphual tutphah luah sese kuul lo-a, “Nahibang-in, kahibang-in” Pasian leh Zo Tuunnu-in hongngaak gige-hi!\nPrevious: Tedim leh Tonzang khuapi pang khawmding\nNext: Tulaai Leitung Thuthang Tuamtuam Updates May 3, 2015\nKumthak leh Lawhcinna ~ Dr. Ngul Khan Pau\nCentral Police Force ah bangci lut ding?


url: =Rev. Dr Kam Khua Thang hong nusiatna tungtawn a Phawk huai tuamtuamte :: ZOMI DAILY\nposted on 10 April 2017 at 7:33 am Lomkholna: News, Zomi\nZomite’ lungsim puakzia ding ih lunggulh thu\nSia Kam Khua Thang a kipan hong nusia sa, Zomi lakah ih mipil, makai tuamtuamte tungtawnin ka ngaihsut theih zel thu pawl khat ih Zomi pihte lakah kong hawmsawn nuam hi. Kei ngaihsut bangin a ngaihsun kha zong tampi om dingin lamen ing.\nIh minam sungah ki kholh pih zia, ih khan hun leh ih omna mun tawh ki zui-in a theih huai pipi kuamah ih ki theih kim loh hangin ei mi phazah tawh kizui-in mipil misiam leh mi hau zong tampi om khin zo hihang. Kaamsiatna ih ci ding hiam, Pasian deihna ih ci ding hiam tuate’ lakah mihingte’ mitmuhna ah a hun cing nailo pipi in lamet loh laitak hong nusia leh Sia Thang dan maha khangcingsa zong hong nusia tampi tak mah om hi. Tua hong nusia sa ih makai, mipilte in kuama phawk loh laitakin a pil a siamna leh a tha neih zah un na hanciam uh a, ih lamet ngam loh zah donga a thupi sepna leh pilna na nei mah uh hi.\nAhi zongin tua a etteh taak pilna, sepnate pen a sihma, a damlai sangin a sih khit teh ki thei zaw, mipi aadingin ki pholh khia pan tamzaw uh hi. A hang kan ciat leng ih muhna tuamtuam om kha thei ding hi. Keima mimal upmawhna ah; ih mipil ih makai leh ih mihaute pen hong nusiatma sangin hong nusiat khit teh tha kipia, ki pahtawi, thu kidong nuam, pammaih kisa pan zaw in ka mu hi. Tua banah a misipa leh a pahtawi nuam pan leh a huh nuam phingte aadingin zong phattuamna om nawn in zong up huai khollo hi.\nPaunak Lai Siangtho a lian sawm, a neu nga sungah; “A hun-a an a lapa mipil hi a, an lak hun-a ihmu-pa in maizumna a ngah hi.” a cih mah bangin a hun lai a, tha ki piakna leh pahtawina in phat tuamna hong pia zaw tham ding hi. Ih sih cianga ki pahtawi zah in ih dam lai in ki panpihin ki pahtawi zo leng phattuamna tampi om zawkan lai ding hi.\nPasian huhna tawh ei Zomite zong ih cihmawh luatna panin Pasian in hong phongto a, tu in tagah nawi muh bangin nuntakna tampi ki lamdangin ih lungsimte zong ki lamdang hi. Nidanga ih ngaihsut ngei lohte zong ki ngaihsun kha in, pau ding zonga ih ngaihsut ngei lohte zong ki pau khial kha thei hi. Zomite khan tohna ding ih manawh laitakin ih mipil ih mi siamte, ih mi haute, ih makaite thadah nading kammal leh lai peuh suangtat sat ngam, ak eek lawngngam banga ih gelh khak loh ding thupi phadiak hi.\nKuamah ih kihuh zo kei zongin ih kammal leh laigelhna hang peuh tawh ih makaite leh, mipilte, mihaute ih thadah sak khak loh ding kidop huai hi. Mi thupi ih sak hat pen a sih ciangin ih pahtawi nop leh a dam lai in zong ahithei banga pahtawi kholh theih ding thupi mahmah hi. Ih mipilte leh mihaute in a dam sungin a hih theih tawp un Zomite’ aading ma hong pan ding uh lampi khak lo in hon sak den ding hanciam ni.\nIh mipil leh mihaute in zong ih mite omzia leh thanemnate theih siam a, ih nuak , ih thangpaih lak het loh ding pen ciimna leh mipi cing hihna zong mangngilh kei ni. Khangnote leh ngaihsut kholh theihna a neilo khat leh nihte’ laigelh, kampau peuh tawh na ngim na tupna, Zomi te aading na deih saknate thakiam sak het lo in saipi banga, na kalsuan ciatciat ding a thupi ahi hi. Nasepna thupite a ki khaktan theih nadingin makai thupite ki khaktan masak ding Satan vanzat lian pen ahi hi. Satan molhtumte lakah a ki zangthei kim pen leh a gualzo pente in; Ki phatsakna, Ki hazatna, Thumaan lohna, Angsung bek khualna, Hun tomno sung bek khualnate a kipan a tuamtuam tampi omlai hi.\nA huampi in gen ni cileng, Zomite a tamzaw pen, mipi aading khualna sangin aituam kikhualna ah minam dangte sangin muibun zaw hihang. Ahi zongin a tawpna enleng, Kawlte’ pauciin khat om ngei mah bangin; “Mi tampi aading a semte in ama aading lawhcing hi” cih pen ih ngaihsut ding thupi hi. Leitung mipite lakah khat ahi, sisan luan kullo a, suahtakna a lathei India kumpi, Mahatma Gandhi kammal namnga te: (1) Na ngaihsutna(your thought) kidawm in, na kammal in zui ding hi.(2) Na kammal(your word) ki dawm in, na gamtatna in zui ding hi. (3) Na gamtatna (your behave) ki dawm in, na zongsatna in zui ding hi.(4) Na zongsatna( your habit) kidawm in, na manphatna in zui ding hi. (5) Na manphatna (your value) kidawm in, Na tawntung mun ( your destiny) in zui ding hi.\nHihte pen Lai Siangtho a hih loh hangin mihing nuntakna ah a ki pelh theilo thuman thutak vive hi a, ih upna or ngaihsutna leh ih tawntung mun ding a ki zom paisuak nahi gige hi. Tawmvei sung ki mang ding bek ih ngaihsut leh a tawpna ah tua mah hipah dinga, a tawntung aading ih ngaihsut leh tua mah hong hipah ding hi. Zomite ih khantoh nading ngaihsun kawmin ih tawntung mun ding vangam zuatna zong ih ngaihsutna tungtawn mahin hong tangtung ding a, ih vawh bang khaici ih at ciat ding hi. (Gal. 6:7-10) Hih lai nong sim sak ka lungdam hi. A hoih lama lak siam dingin Pasianin thupha hong piakim ciat tahen.\nZomi leh Pasian gam aading,\nPrevious: Malaysia ah BMW mawtaw minthang khat tuahsia in nungakno khatin sihlawh ~ ZD\nNext: Indonesia ah IS migilo dingin aki ummawh mi 6 palik te’n kaplum ~ ZD\nIt dinga kilawm bek hi loin, it loh a phamawh Pate


url: =Theihna in sepkhiatna ~ Rev. Fr. Damian Dal :: ZOMI DAILY\nposted on 2 June 2015 at 6:16 pm Lomkholna: Article, Biakna, DamianDal\nTheihna in sepkhiatna\nMihing khat ii thutheihtel na in sepkhiatna pan in kithei hi. Tua ahih manin, hsepkhiatna in theihna kilahkhiatna ahihi. Mi te in natampi te bangci sepding, bangci bawlding cih thei in amau nasepna munmun uh ah siam in, khatveivei lamdang bang i sa phial hi. Bangci sepleng bangpiang dinga, bangci bawlleng, bang kingah thei cih thu te mite in, kinpen leh zonpen in aneih uh thu ahihi. Tua thu hangin, leitungah nate asangzaw asangzaw in kibawl toto a, mite theihna zong khangsemsem ahihna thu anial thei kuamah i om tuan kei hi.\nMite in mihing pumpi vante la khia in, adang mikhat tungah bangci vawhkik, bangci kizopsak kik ding cih thu thei uha, zatolam ah nasia takin khantohna piangsak hi. Tuhun semsem ciangin, numei pasal omkhawm kullo in, mihing bawlding kipan uha, tua nasepna ah zong gualzawhna hongnei uhhi. Mi te in nuclear(atomic) bomb bawltheihnang hanciam uha, hongbawl thei takpi in, tu in gamtampi in tua bomb nei ta uhhi. India gamin gamlianpi ahih hangin, gamneuno khat ahi Pakistan tungah sim mawh gamtat, zawhthawh kampau zangngam lo hi. Banghanghiam cihleh Pakistan in nuclear bomb aneih man ahihi. North Korea kumpi te nasepna khempeuh United States leh nitumna lam gamte in etcik in, nawngkawi sak den hi. Banghanghiam cihleh nuclear galvan abawlding alau nahang ahihi.\nMite in midangte lungkim nadingin bangci thugen ding cih thei hi. Tua ahih manin, leitungah agensiam te, gendan athei te in munngah in, akam uhtawh nungta uhhi. Tu hun semsem ciangin, asia dingkhat, thusia apiangthei thu khat, kilungkimlohna apiangsak thei thukhat zong, pausiamna, gensiamna cih theihna te zangin, thusia lasia kisumit in, kisatmit hi. Awkhum, kamkhum azangthei lo gam, khua leh munah kitotna, kisatna omden hi. Tua ahih manin, pausiamna, amun ahun leh ami tawh kituak pauzia theihna in pilna khat hi a, nasep hoih mahmah khat zong ahihi.\nLeitungah theihna khangkhang ahihman in, mihingte nasepna zong ni khat sangin nikhat kisangzaw semsem hi. Tu laitak a aminthang vanhoihkhat in, mai tawmvei hunsungin, vanhoihlo pen khat hong suak hi. Mihingte theihna tawh akibawl vanthak te kidelh in, kizuan a, neihteng lamteng bei liang, ne lo dawnlo liang, innkuan sung kitaangsapna te enman loliangin, tua vante ngahnang ihan ciam tazen ta hi. Theihna kikhel in, vante zong kikhel hi. Theihna kikhel in, nasepzia tezong kikhel hi. Hih akikhel theihna leh nate nungzui in mihingte in thagui thatang sanin idelh a, lungnop hun, tawldam hun ding nangawn i ngahman kei lianghi. Tu hun semsem ciangin, mihing thum tukhawm lukituah liangmah tase leh, eima phone tektawh buai in, kuamah kiho man loliangin, zubuai sabuai in, buai hun sungah ilut ta hi.\nTheihna in nasepna ah kimukhia ahih leh, hi cibang leitungah theihna tuamtuam hongkhan natawh kizui in dotna nih ihki dotden ding thupi hi.\n(i) Katheih thu in kanuntak na hongpicingsak sepkhiatna hongpia taktak hiam?\n(ii) Apicing nuntakna kaneihna dingin bang ka thei hiam?\nHih dotna nihte in mihingkhat adingin nakpi tak in athupi dotna ahihi. Atunga igensa te i etciangin, theihna tampi te in, eite nuntakna hongpicingsak lo ahih lam hongphawksak hi. Tua ahihman in, theihna khempeuhin eite adingin mannei khin lo a, aman nei theihna ineih ding athu ahizawk lam hongtelsak hi. Theihna khempeuh in, mihing manphatna, mihing thupi’t na, mihingte kizopna ahoihzaw, asangzaw lamah hongton pih kei leh tua theihna in siatna, sihna, hongsuak in, mihingte nuntakna hong laksak gutui dawndawn tawh i kibang thei hi. Nuclear bawltheihna nei in, kibawl hi. Ahi zongin, tu in tua akibawl nuclear kilau in, gam khat le khat thuhoih thuman zong genngam nawnlo ta uhhi. Nu le pa lotawh mihing bawlthei uh a, ahi zongin tua akibawl mite bangci kep, bangci picing sakding thei lo in, lukham ta uhhi. Theihna in mihingte nuntakna hongpicingsak ding in Pasian in mihingte lungsim pilna hongpiak ahihi. Ahi zongin tua mihingte neih pilna pen, amau te lungkim bangin zattheihna dingin, Pasian in suahtakna zong pia hi. Suakta tak in amaute theihna leh pilna te zangsak a, amau te theihna pen asepkhiatna tungah en in thukhen ding bek ahihi.\nZungnei lo singkungin asi hi. Tui mu lo ngasa in si hi. Mongnei lo thu kikaai awk in thusia piangsak hi. Theihna in Pasian kiangpan hongpai hi a, azungtawh akizop kei leh sihna piangsak hi. Theihna in ama inn a hi, Pasian deihna sungah teektangding hi napi in, Pasian deihna sungah teektang zolo in, tua pan apai khiat ciangin, tui mulo ngasa bangin tua theihna in sihna suak hi. Theihna khempeuh in Pasian kiangpan hong pai ahih mahbangin, Pasian kiang, Pasian sungmah ah hongciah kikding hi in, theihna khempeuh ii zung le dawn in Pasian sungah hi a, Pasian sungah zungkha in, hongpai khia theihna in Pasian kiang azuan kikding ahihi. Ahi zongin, Pasian kiang zuankiklo, Pasian deihna tawh kituak lo in, leitung deihna, leitung lungsim, leitungvai khantohna te tungah akot taitai ciangin,\nmongnei lo khau bangin kikaai awk in, thu nokhat zongtawh thusia piangthei hi.\nNakhat peuhpeuh thei i cih ciangin, tua nakhat peuhpeuh tawh kisai athu thei cihna ahihi. Tua ahih man in theihna in Thu hi a, Thu in Pasian ahihi (Jn 1: 1). Hih thu hangin, theihna khempeuh Pasian kiangpan hongpai thu tawh kizom ding a, THU ahi Pasian deihna leh, tua thutheihna in sepkhiatna, nuntakpihna tawh kilak khia ding ahihi. Hih thu hangin Pasian thu theihna, Pasian hongitna itheihna, Pasian hong hotkhianna itheihna cih theihna khempeuh in sepkhiatna, gamtat na tawh akilakkhia ding ahihi.\nPrevious: D.C Area Zomite sung pan Pilna lam gualzawhna pahtawina\nNext: Pa Gin Za Tual (Buan khua, kum 38)


url: =Lengtong Pauno tawh Holimna - TUNGZANG NEWS\nLengtong Pauno tawh Holimna\nNi khat Minuamsa Video Studio neipa Babu (Paupu) innah hawhin ka holim laitakun 1981 pawlin lasa minthang Zomi bupin i theih ciat lasiam Lengtong Pauno zong hong hawh a, a ma kiang pan theih nop honpi dongin ka kiholim uh hi. Tuate Zomi bup sim theih ding leh khantoh pih ding lunggulhna tawh lai-in kong suaksak hi.\n1. Na minpi le neulai thu ? Nu le pa ?\nKa minpi Cin Za Hu Pau hi. Kapu min Khai Cin hi. Ka pa Zel Khua Kai, Tunglut beh, Tuithang khua hia, ka nu Ciang Khua Niang Songput beh, Lailo khua hi. Kanu le ka pain tanu tapa (11) hong neih na sungpan a nautumpen pa, a kongkhakpa hi ing.\n2. Pian'na khua leh tulaitak teen na?\nKeipen ka khua Tuithang hi a, katangval khiatna Tonzang hi-in, kapian'na Tedim hi. 1962, August 23rd ni-in Sakollam kapa' innpi sungah kasuak hi. Tulai takin bel kapu kapa' leitang, Tuithang khua mahah ka zi ka tate tawh teeng ing.\n3. Innkuanpih ee leh?\nNu le pa'n hong nusia khin hi. Ka zi neih pen 1990 June 25th ni-in kawlpi khua ateeng Vangteh liapaalno Lia Goih Khan Dim (Vangaw)beh tawh Tonzang khua ka u pi'pa Sia Cin Go Kap innpi sungah Rev.Thawng Khua Nang in siangtho kiteenna hong pia hi. Tulai takin tapa 3 ko innkuan 5 pha ung.\n4. Bang hanga Lengtong Pauno hong kici?\nKa nu le ka pa' hong sapna " Pauno" ahih manin amau hong sihsan khit Lengtong khui ka bawl uteh Tg. Pauno mintawh la hong sa ing. Tua khit nungah Pauno min mah zanga lakhum / lasa hong kibeh lap ciangin keimin hong gennuam te'n... Lengtong khuisunga lasapa Pauno hong kicihcih napan "Lengtong Pauno" cihmin khat hong piangkhia hi le kilawm. Kei lungsim ah bel, ka nu ka pa ka pi ka puin sasi taaka, sasin salung tawh hong phuah min leh pawlpi siapa'n Pasian tunga hong ap khit nasa kamin mai khawngah atuamtuam thuah sawm khol keng. Vantung laibupi sunga ka min tawh a kitel khialh khaak ding lau ing.\n5. Kum bang zah naphak cianga laphuak ? Bangkum in khum ? Studio ee?\nKum (8) khawng kaphak ciangin keiphuah tawm Pasian phatna latom nonote Sunday Schoolah sasata ing. Love song pen ka khial kei leh kum (11) ka phakin nungak talpi khat ama theihloh kalin "Na min theibang lolo nuam ing" cih la khat phuah tazen ing ei, ka ngaihsut kikteh ka maizum. Ka lakhum kipat kum bel 1981, Studio bel Lynn Studio, Yangon hi.\n6. Ladawng bangzah phuak? Dawng bang zah sa? Khui bangzah khum / hawm?\nKa laphuak pongpong la namkim kigawm in bel dawng 200 pawl khawng hi-in teh. Studio ah dawng (60) khawng kisa khin hi. Khui pen lawmte tawh kigawma ka sakkhop uh Lengtong No 1,2,3, leh mi dang kihel-lo keiguak sak khui 3 khawng bek hipan ee.\n7. Zomi sungah nang mai-ah lasa/ lakhum masa a om hiam?\nKo mai a lakhum masa pen ka theih khialh keileh, Sia Lianbawi makaih “Agape ltna late”,T.S.Khai' makaih“Sihna kigozo” khui leh U Lamh Cin te ' khum “Kumpi te' Kumpi” ....etc\n8. Na laphuah sa sungpan hoih na sak pen?\nHoih kasak penpen ci-a khat lian ka telkhiat ding theikei mai-ing. Gamla pan khat, Nu' la pan khat, Zawl la pan khat cihbanga a teel hileeng akoici tam? Ama mun leh ahun tawh kituaka hoih pen kasak vive hi. Nupi te-in asungpana piang tate mi'n hoihsak pih takeileh hoih asaklel bangdan mah hilo ding ahia'... Aphuak phuakte sang' aphuak ngeilo te'n ahoih ahoihlo theizaw bilbel hilo maw.\n9. Khui hawmsateng sungpan bangkhui tha ngah pen na hia?\nKhui hawmsateng sungpan Lengtong 5 na "Zogam hongpaal ding" acih khui mah thangah kei pen ing...\n10. Naphuaksa late sungpan nang' phalna omlo pi-a hong kikhumsak a om ngei hia?\nEimite' sungah aphuak te'theihloh kal-a la kikhumh simsak pen AD 2000 cin" ma hun beka kizang kasak leh nahi het kei mawk ei. Kum 2000 khit-a akihawm Zola Pasian phatna lakhui khatah 1985, April lai-a kaphuah lakhat pen Pasian nasem pasal khatin nasa in-ah, alaphuak zong Pasian nasem numei khat mah na hi mawk. Ken bel, Aw... ka it mahmah kasung pan apiang ka tanu... nang' pasal vakthap khat-tawh na lumkhawm maw'.... ka heh ka khasiat mahmah hsngin ke'n, nang kong pai theikei hi, banghang hiam cih leh ka si ka sa nahi hi, ka cihsan lelbek hi.\n11. Lengtong Series No 1. sunga, Tunsung khat pan ..... acih lapen, pawlkhat in Vum Nang' phuah hi / T.S. Khai hi / Lengtong Pauno hi kici pawl khat le khat kiseel ngeiingaii thei zeel uh ai teh, aphuak taktak nong genthei dia?\nHee'... genthei e. Hi la hong pian ' khiatnapen, Lengtong No.1 khum ding U Sua Mang tawh Zangkong paisuk ung. Nitak khat Kamayuat / Tadaphyu a khadawmee Cia Pau" inn sapna sungah kei, T.S. Khai leh Sua Mang tawh koteng thum ka omlai takun T.S. Khai in laikung le laidal hong tawi-in.. tunitak, Tunsung khat pan piang hing ngeigei hang e, cih thulu zangin lakhat phuak khawm dihni ei hong cihna tawh, ka kikupkhopna uh pan hong piang khia la ahi hi. Hila pen Lynn Studio ah ka khum uh teh lawm Vum Nang apaisuak (Sprano) zuisakin groupsong in ka sa uh hi. Tuahun laitakin a phuak kithupi ngaih sut masa khollo napi, ala hong mintang bilbel ahih manin aphuakpa ahi ding pen hong kikhuanung ut ciat hileh kilawm hi.. Tuahun lai-in zong Laphuak, Lengtong ciziau ni kacih sa uh ahi hi.\n12. Na late a tamzaw lungzuan’ ladan vive hi a bang hang hiam? Zomi lasiam dangteh’n zong lungzuan' ladam vive sazaw a bang hang hiam?\nEi'mite pen abeisa hunlui sunga i tuahkhak gentheih haksat nate bekbek agengen, aphuakphuak, asasa minam i hi-a, naumin phuak lehang zong i lungzuan' i khuangaih nateng mahtawh a lolote ihi hi. Tuamah bangin kei-a kipan, abeisa i nung lehlam ngakawmsa a laphuak ihihmanin lungzuan' la vive hongsuak na na hi hi. I mailam kalsuan nading nangawn-ah zong nunglehpai (imai lamah nungkiin) ihih manin i khan'toh ding zahin khangto theiloin i zekai hi. Tua ahih manin tuni pan kipanin i mailam ngakawmsa leh tunglam en kawmsa-in khalsuan tading hi hang. Tua hileh i kamvang panin lungnopna leh gualzawhna thu le late hongging khia dinga, i nuntakna zong hong kilamdang taktak ding hi cih ka um hi.\n13. Tuhun Zomite' sungah lalam, tumging (music) lam khan'tohna bangci muh nahia?\nNakpi takin khangto hi ci-in mu ing Phuah siamna, sak siamna, tum siam nate akhangto bek hilo-in, asiam mimal mahmah zong khangto ka sa mahmah hi. Gamdang pan Music Degree ngah te i neita a i gamah sin theihna sangte nei ta ihih manin tulai khangnote hampha kasa mahmah hi. Banghang hiam cihleh ko' hunlai banga phuahdan, sakdan, tumdante tualsiam hinawn lo-in modern style tuam tuam tawh kiphuak, kisa, kitumta cih kamuh ka zaktak cingin ka lungdam lua kisa in kei le kei bang zumhuai ka kisa liang hi.\n14. Zomi lasiamte' sungah Lengtong Pauno ci a na minthan' deuhna banghang hidingin na um mawh a?\nMinthang deuh tuanding kahia! Na thusiam man hin'cia.. he he.. Mi' adingin bangmah ahikei zongin keitawh kituakin bel tu-a ciang katum' zong alung damhuai phadiak mah hi. Siam a minthang ding hilang kei kekkek kidawk khain ki um keng. Ahi zongin ka nu ka pa' tungtawna hong luang Pasian thupha letsong taktak hi cih pen up cihtak um ing.\n15. Zomite'sungah na laphuah na lasakte midang' a tawh kibanglo a atul theih loh phadiak pen, nang' bangci phuaha, bangcisak tuandeuh na hia?\nKei zong theituan kenge. Topa thupha mah hilo dia... maw! Ke'n bel atam zawin la kaphuah teh a Aw (Tune) zong masa ing. Tua la aw pen tamveipi sasa in maumanuleeng ... tua aw tawh kilawm kituak ding lathu / lamal hong piang khia hi. Tua la pen tamveipi takmah sasa, sasa kawmin la leh lamal gualh dan te puahpha toto ing. Adiak diakin zingsang i thawh tung phet, i lungsim ah thudamg ladang honglut ma-in enkik lehang hoih pen hi. Ka kam mal zatte zong Zo lakam a maan hiam? Midangte thangpaih / khasiat theihna ding aom kha hiam? Ka la kammal te' hangin zumkong mangk ong hong kitun'..ding hileh ka dawng thei diam? Ahih keileh ka thuak ngam diam? cihbang danin ka la ii akhialhna amawhna ka zonga ka sittel hi. Tua bang teng khit ciangin Studio ah khum theih dingin ka kipsak hi. Hi banga lungsim siangtho taktawh phuaka ka lung sim khempeuh tawh sa kahih manin a khanto, a tulhak deuh hi dingin ngaihsun ing. Angai aza te'n khitui aluan'lawh ka late pen khitui mahtawh ka phuah khop late mah hi pah hi.\n16. Lasak cil, Lakhum cil a natuak haksatnate........?\nUukna bekmah hia, neih sa-in hong pia khollo ahih manin haksatna bel tam hi. Lasak pawi (Show) khat nei ding hi le hang zong apat pan atawp dong mah, vaai khempeuhah eimah mahin innteek tawh, bangkua tawh, tanu tawh a kithuah khawm hi. Tua banah i sumneih teng na ngawn bei lai ahih manin a sawt loin sum tha lawh a paitoh kul cih khawng dan din mun hi. La khum ding cileeng zong lah tu hun bang a Kawlpi khawngah Studio om nai lo.... Zangkong pai kul..... tua Zangkong khua acih pen, sunsiah tuna khe tawh tunzawhna lah hilo lai... a tawm bei thei pen tawh pai suk.... Zangkong tung mah leeng zong, tuhun banga eimi tam nailo... ei lah tual talo, hai lailai ihih man in, sum tampi a nei himah leengzong a haksa veve ding dan hih tuak.\n17. Mailamah lakhui thak bawlding nanei hiam?\nLakhum ka kipatzawh kum 25 cin Silver Jubilee muakna-in, ka khumsa laluite' sung pan selected khui khat, Sunflower music production pan Tape, CD, VCD, DVD(Live Show,Karaoke) bawl ding geelna nei ing.\n18. La le music hanga supna (siatna) le meetna (hoihna) koici bangin na mu hiam?\nKei ngaihsutna-ah, siamna i cih limlim pen supna hiloin meetna hi. La le music ah siatna a om hilo napi, a sia mitein zang leh ... a zang mite a sia-in kimu pah hi. Cih nopna-ah, tangval akgugute leh kong laka zukham kilai laite pawlin guiter hong tawi masa, la hong sa masa uh ahih manin nu le pa tampite' lungsim-ah la le music pen mi ginalo, mi thadah uisante' uukna leh mi hoihlote' vanzatin ngaihsun pah uh hi. A tateuh la le music hong uuk leh mi hoihlo asuak dingin ngaihsun pah uh ahih mamin awilo uh hi. Khaam uh hi. Tua hi-a , hibang ngaihsutdan muhdan manlo anei, Zomite' sungah tampi om lai mawk ihih manin ei tulai khangthak monotein la le music pen supna (siatna) hong tun' satan vanzat hizen zenlo-a, meetna (hoihna) mun hongpuak Pasian thupha ahih zawklam pen i gamtatna leh i nuntakna mahmah tawh lakkhia ding hi hang. Na uukna-in nang hong uk ding hilo a nang'... na uukna na uk ding hizaw hi.\n19. Mailamah la tungtawnin Zomi sungah khantohna om dingin na lamen hiam?\nLamen mah ing. Zomite' sungah khantohna a om theihna dingin lungsim kikhata ma i pan khop theih ding kisama tua bang a lungsim kipumkhat theihna dingin pau le haamin thu tampi gen hi. Akibanglo pau le haam azang kam le muukte nangawn pen la dawng khat sungah kigawm khawm thei hi. Lai le pau puahphatna-ah zong la pen tanubul khat nahi dingin ka um hi. Thu tawh i gen sangin la-in salehang a ngai a zate'n valhnop sazaw a, a lungtang sung uah munla baih zaw hi. Mai lam hunah Kawlgam vaigam bek hilo, mivom mikang mieng gampan hong khangkhia ding\nZovontawite' kam le muk (leii) te zong La mahtawh i kepsak (control) kul ding hi. I taang ngeina paunak le Zola kam te zong, La sung mahah keemcianga khangthak momnote' zaktheih le lunglut theih dingin la le music aw ngaihte tawh i zulhsuah kul ding hi. Banghang hiam cihleh la aw ngaih leh music akilawm taktawh akisa Zola kammal pen minam dangte nangawnin hong saknop nitak ciangin Zomi min puanuam phalo a, Zopau nangawn athei nawn meelo, ahihna aman suahta Zomite pen La-in hong kaikhawm kik ding hi. Tua ahih manin La tungtawnin lungsim kipum khatna, mapan' khawpna pan khantohna hong piang takpi ding hi cih pen lamen pha mahmah ing.\n20. Mailamah nuntak nading bang sep sawm, Lamah phuakphuak, sasa lai ding maw? a dang ee?\nMailam nuntak nading, sepding bawlding tawh kisai-in, ka hihtheihna bangbang ah, ka hunneih laite khempeuh Topa' min le gam adingin piakhin khahih man in, kei hong nei pa'n kul leh kitaangsam asak bangin hong piak talent meetsak nadingkeh ama minthan' nadingin ka nuntak zawhkei zong amin daina dingin nungta nawn kei ning. A mangthang khate ka mat zawh kei le zong thu umsa mite' kisuih khak nadingin gamta nawn kei ning. Agam zai nadingin kasep zawh kei le zong, a omsa pawlpite thapiain hanthawn ning. Bang ka bawla bang ka sem zongin ka hihna khempeuhah Pasiam minthan'na ding hita hen.\n21. Kalay University a pilnasin Zomite' tung ah hanthotna tawm hong gen ve.\nKei.., pilna siamna anei hetlo mikhat pen pilna siamna asin anei note tungah hanthotna gen dinga nong ngetuh ciangin mipil mi picing nahihna uh leh nasin uh pilna siamnate bek hiloin na sinloh uh ciimna citnate nangawn na neih lamuh kong muh manin thupi hong sa ing, zong hong zakta ing, kei zong angtang kisa mahmah ing.\nKong vaikhak nopah, pilna siamna asin na hih mah bangun hong “Hai” kei un la, hong siam un. No' a dinga napil mah bangun i gam i lei a ding hong siam un. No' adinga na ciim mah bang un i mi i sa' tungah hong ciim taun cih hong vaikha nuam hi ing. Ka lungdam.\nSource: Zomi Siamsin Magazine 2006


url: =Kisiknalo tawh mawhna maitheilo ~ Suangh Dal :: ZOMI DAILY\nposted on 26 September 2018 at 5:21 pm Lomkholna: Biakna, News, SuanghDal\nKhrih in zong ama thu-in mawhna mai sak lo hi. “No hong bawlsiate na mai sak un” ci loin “No hong bawlsiate thu na nget sakun” ci zaw hi ( Mt.5:44)\nNa sanggampa uh hong khialh leh na maisak un ciziau loin “Amah taii unla a kisik leh a mawhna mai sak un” ci pan hi. Kisikna a om keh mawhna mai thei lo hi. No repentence no forgiveness.\nTuhun ah kikhami sak ci ding maw ahihkeh meidawi vai ci zaw ding maw ahihkeh a LST theihna dai lua lai cizaw ding maw hong bawlsiate in hong thum nai lo pi-a ka mai sak uh hi cih khat kizang mahmah hi. I lang khatte’ thumna kisikna ngak lo pi-a eimau thu-a mawhna ka maisak cih pen Jesuh zia le Lai Siangtho tawh kituak lo upna ahi hi. Kisikna a om keh mawhna mai thei lo hi. Khrih mahmah in zong kisikna om lo pi-in mawhna a mawk maisakna om ngei lo hi.\nAhi zongin eitungah hong khialte in hong thumin a kisik leh maisak loh phamawh hi. Kisikna thumna tawh ahihnak leh bel nikhat sungin sagihvei ciang dong hong khialh hang in a sagihvei mah-in ka kisik hi hong cihnak leh mai sak khit ding ahihna LST sungah kimu pah leuleu hi (Mt.17:4).\nThumaan lopi-a hong liamsak mi khat in kisikna tawh hong thum kei leh a mawhna na maisak theih nading thu om lo hi. Tua bang i genteh va mudah ding va thukkik ding va el viuveu den ding cihna hi lo hi. Mawhna a bawl mi khat kisikna a lah keileh mi mawh lo banga va koih ding hi lo cihna hi. Kisikna lak lopi-a mi gilo khat mawhna maisak pen a mawhna a selsak hi-in thumaanna lei sungah a phumcip hi-a thu-ummite zia ding hi lo hi.\nThu-ummite’ zia pen thumaanna le dikna a om nadinga a kiphumcipte tawhkhiatna pholhkhiatna tawh thu hoih tak khen den ding hizaw hi. Kisikna om lopi-a mawhna maisak cih pen dikna le thumaanna ii hong kalh thute a nuntakpih lo gige cihna hizaw hi. I langte in hong thumna le kisikna a kisapna pen i tual sung hoih nading hi-a lang nih tuak ading a hoih zaw kanlai thu ahi hi.\nHong thum nuam khat sang lo-a ka maisak sa uh hi na cih leh Jesuh zia le LST hong hilh zia a tel nai lo na hihna kisit phat huai zaw hi. Kisikna lak nuam-a hong thum dinga hong kuan nuam khat va sang lo cih pen a maisak lo hi gige zaw hi. A heh lua a maisak zo lo lua hi zaw thei-a langkhat te kipuah kikhel nading thu a guan lo tawh kibangin hoih lohna a thapia tawh kibang zaw hi. Hong thum nuam khat va san ding kithum sak ding ahi hi. Thuduhna hi loin kithumsak pen thu duh loh sawmna hizaw hi sanggam.\nLST sungah Pasian in thumna le kisikna a om lohna mun ah mawhna a mawk mai sak hiam? Maisak lo hi. Ahi zongin i mawhna kisikin i thum leh hong maisak dingin amah citakin thumaan hi (1 John. 1:9). Christian te zong tua daan ding hi.\nThumaanna le dikna a khualna hangin kisikna pen LST in hong kalh thu hi tawntung hi. For the sake of righteousness repentance is always required.\nMi khat in sisan hong luang sak napi in hong thum keileh va mawk maisak ding hi lo mahtaleh thunget sak ding hi citciat hi.\nMai sak thei cih leh thungetsak thei cih kibang lo hi. Mai sak theihna thu khat om a tua pen a kisik leh maisak thei kici hi. Thungetsak thei cihteh hong thum hong kisik takeh i galte nangawn thu nget sak ding cihna hi. Kong maisak hangin ka sungah beli tang cia om lai hi cih mawk pen kisikna maan le kimaisakna maan kibawl nai lo cihna hi zaw kha ding hi.\nEite in mawhmaisakna khuan i neih loh hangin Pasian in a mawhna a maisak theih nadingin thu kinget sak thei hi. Eite kutai a maisak theihna khuan pen hong khial pa kutai-a kisikna tawh hong thum leh maisak thei hi hang.\nTopa Jesuh in zong a mah a that te mawhna ama’ thu-in maisak thei lo hi. Banghang hiam cihleh amah a thatte in thumin kisik lo uh hi. Tua ahih manin “Pa aw amaute in bang hih cih thei lo ahih manin a mawhna uh na mai sak in” ci-in thu ngetsak bek hi ~ (Lk. 23:34)\nMikhat mawhna na maisak nop taktak leh hong thumna sang in. Kithum sak in. Hong thum nop kei leh thunget sak in. Hong thum kha ding hi. Hong kisik kik kha ding hi. No repentance no forgiveness! Kisikna thuumna lo tawh mawhna mai thei lo hi. Evan. Suangh Dal\nPrevious: Zomi State leh Chin State huangkeek koizaw sawmding? ~ J. Thang Lian Pau\nNext: Nangbek kisa khaken (2) ~ Dong Mung


url: =Kim Jong Nam thahna vaitawh North Korea gammi 4 te Interpol Red Notice kipia ~ ZD :: ZOMI DAILY\nMalaysia KLIA2 sungah Kim Jong Nam kisuamlupna vaitawh akizomding in aki ummawh North Korea gammi 4 te amanlang in matkhiatding in Interpol te’n “Red Notice” piakhia uh cih CNA pan kiza hi. Interpol pen leitung gamtuamtuam palik kipawl khopna “International Criminal Police Organization” ahihi.\nHih Interpol Red Notice kipiakvai tawh kisai in Malaysia Inspector-General of Police Tan Sri Khalid Abu Bakar inzong genkhiatna nei a, tua North Korea gammi 4 tepen Kim Jong Nam aki suamluphun laitak in KLIA2 vanlengtual sungah omding uh cihi.\nTua mi 4 tengin Kim Jong Nam ki suamluppen Airport sungmah ah gal et dinguh a, numei nihte’n guza atatsak kiciantak in amuhkhit uhciangin amauzong KLIA2 panin vanleng tawh alengkhia hiding uh kici hi.\nMalaysia palik te hanciamna bek hinawnlo in, tu’n leitung gamtuamtuam palik kipawlkhopna Interpol in “International Arrest Warrant” apiakhia uh hita ahih manin, tua North Korea gammi 4 tepen amanlang in ki mankhiathei dingin ki lamen cihi.\nInterpol Red Notice angah matkhiatding North Korea gammi 4 tepen: Rhi Ji-hyon (kum 33), Hong Song-hac (kum 34), O Jong-gil (kum 55), Ri Jae-nam (kum 57) ahi uhhi.\nHih North Korea gammi 4 tepen Malaysia gamsungah Kim Jong Nam akisuamlupma in atuamtek in alung uh ahihi. February 13 ni in Kuala Lumpur International Airport 2 (KLIA2) sungah kisuamlupna amankhitlian ciangin Indonesia, Jakarta lam zuanin lengkhiapah uhhi.\nKim Jong Nam sihna ahang taktakpen Macau City ciahding in KLIA2 sungah aom laitak amai ah “VX nerve agent” kici Chemical Weagpon kitatsak ahih manin asi ahihi. Atatsak pen numeinih hi a, ahi zongin tua numei nihte ii anungah asawlkhia taktak pen tulaitak Interpol Red Notice akipia North Korea gammi 4 te hiding kici hi.\nInterpol Notice pen atuamtuam omsak uh a, avekin nam 8 bang phasak uhhi. Tualak ah nam 7 pen Color minvawh uh a, Red, Blue, Green, Yellow, Black, Orange, Purple cihbangin ciaptehna nei uhhi. Adang khatpen “Interpol-United Nations Security Council Special Notice” ahihi. ZD Sawltak #zomidaily\nPrevious: Malaysia gamsungah GrabCar aki zattheihna khuapi 4 kibehlap ~ ZD\nNext: France gamsung High School khat ah thau kikapna piang, mi 2 liam cih kizaphot


url: =Piancil leh Tuhun Bangkilamdang ~ Rev. Fr. Damian Dal :: ZOMI DAILY\nposted on 8 June 2015 at 10:27 am Lomkholna: Article, Biakna, DamianDal\n“Pasian in en in, hoihhi ci in mu hi” (Pian 1:12, 18,25). Laisiangtho sungah Leitung kipatkhiatna leh Mihing hongpiankhiatna thu honghilhna ah, Pasian in apiansak sa nate en in, “hoihhi” ci in amu Pasian ahihi. Hihthu hangin Pasian hongit na lungtang sungah eite lungmuangtak in ih lutthei a, ama itna sungah ih nuntakna in, ama honghilhna thute apicingtak in hong ngahsak hi. Ei le ei ihkidot dending thu in: Tua Pasian honghilh thu manpha in, tuni in kei adingin bangkhiatna nei hiam? Topa honghilh thu in kei tungah, nangtungah, eite tungah bangthu honggen hiam?\nTua Pasian kammal honghilh thu in, Pasian in leitung apiansak na ii adeihna leh ama ii abeitheilo hongit na hangin, hi “leitung in kilemna leh ki thupuaktheihna (harmony) innpi ahihi” cinthu hongthei sak ban ah, hi leitungin mi khatciat khatciat in amah tawh kituakin mun ngah ding a, suahtakna tawh nuntak nuam amuhna dingmun ahihi. Banghanghiam cih leh, hi leitungin Pasian piansak hi in, Pasian in “hoih hi” acihna mun ahihi.\nLeitung ihcih in Pasian bawlsa gam ahih manin, mihingte in, ei aituambangin ihkinei sak thei kei dinghi. Tua Pasian bawlsa leitungin kilemna leh kipawlkhawmtheih na tawh akidim ahihi. Eite ihlungsim sungah ihki dotkik ding thu in: Kilemna leh kipawlkhawm theihna tawh akidimna leitung alunggulh taktak mah ihhi hiam? Kilemna leh ki thupuaksiam theihna tawh akidim kizopna adim, innkuan, khua, gam leh lei kipawlna te alunggulh taktak mah ihhi hiam?\nLamkhat panin ihlungmangin lamdang sa phial in, hici bangin ihdong khading hi; tuabang leitungah kei atungta agamtang mah ka hihiam? Pasian piansak leitung in ama hoihna tawh eite hongdim den ahih manin lamdang ihsak phial banah, Pasian bawlsa ahoihte leitungin kemcing den hi. Hi mahtase leh, hi leitungah kilungkim theihloh na, ki khenkhapna, gitloh na leh gal kido na te inzong na tuamcih tawntung veve hi. Banghangin hicibang ahoihlo nate leitungah pianghiam ihcih ciangin, mihing te in piansakna ii deihna bulpi mangngilh in, Pasian in hoih asak mahmah ahi leitung ii hoihna leh thupi’t na te phawknawn lo in, amau te aituam ngaihsutna bektawh agamtat na hanguh ahihi.\nMihing in ama adingbek ngaihsun, ama deihna leh phattuamna dingbek en in, ama le amah nakhempeuh te sangin athupi zawpen namun ah akikoih takciangin ahi zongin, gualtungtuannop na lungsim leh min le vang deihna, uknop na lungsim akizawh aktak ciangin ahi zongin, Pasian’s mun ah amah le amah akikoihciangin ahi zongin, hi thute hongom takciangin, kizopna hoihkhempeuh kisia in, nakhempeuh te in siatna lamah hong manawh ta hi; tua thute in gitlohna, ki thupuaktheih lohna, ki do kisim na, kitheihmawh bawlin ki aawlmawhlohna te hi leitungah honglut nadingin, kongpi honsak hi.\nHih thu in, Piancil Laisiangtho sunga, mawhcilna thu ii honghilh thu ahihi: mipa in amah leh amah lungkim thei nawnlo hi, amah aguak omlam hongkithei in, amaizum leh alauna hangin hongbu ta hi (cf. Piancil 3:10). Amah in Pasian muhding honglau mawk hi; amah in numei hongmawh sak hi. Tua numei in ama si ama sa mah ahihi (cf v.12); amah in kilemna leh kithupuakna (harmony) tawh kidim nuntakna hong susia in, asanggam pa hongthat ta hi. Mihingin kithupuakna (harmony) pan in, kithupuaktheihloh nalam ah kantan thei hi ihci thei dinghiam? (Kithupua theilo in nungta khawmthei hi cih thu ih umdinghiam?) Tua bang ihci thei ngeikei dinghi. Kithupuakna a omkei leh kikhenthangna bek in eite hongngak a, tua in kitotki selna, gitloh na, ki telkhialh na, launa cihte ii innpi ahihi.\nHih ki thupuaktheihlohna leh kikhenthangna hong om takciangin, Pasian in mipa kiangah: “Nasanggam pa Abel koi ah omhiam?” ci in hongdong ta hi. Cain in: “Kathei kei hi; amah akem dingin kei kua in hongsawl zenzen hiam?” (Piancil 4:9) ci in hongdawngkik hi. Hih dotna Pasian in tuni in eite hongdonga, ei le ei kidotding thuzong ahihi: Nang mahin na sanggampa akempa nahi hiam? Na hi mah hi. Nangmahmah pen nasanggam pa/nu akeempa nahihi! Mihing nungtakna ihcih in khat le khat akikem dingin anungta ihihi! Ahi zongin kithupuakna (harmony) a omnawnloh takciangin, thupaizia melkikhel na (metamorphosis) hongpiang ta hi: ih it pending leh ih kep tawntung ding ihsanggam pa/nu in ih kitotpih, ih ki dopih gal hongsuak in, thahna dongciang hongtungta hi.\nIh nisim nuntakna sungah, bangci bang gitloh gamtatna hongpiang in, bangci bang kilemlohna thu hongom a, kidona kisimna in eite bangtanvei hong liamsak khinta a hihiam! Eite in gitlohgamtatna ihgamtat ciangin, Cain anungta sakkik ihihi. Tuni tuhun ciangdongin, Cain gitlohna ihpaaikhia nuamkei zen hi. Ih sanggampa langah ihkhutte zamin, amah ihnasak denlai zen hi. Tuni tuhun ciangdongin, eima aituam ding bek ihngaihsut manin eima aituam deihna bia in ihmanlah mahmah hi. Gitloh na leh ki galneihna te in siatna leh sihna ii awging ahilam ihphawk ding kisam hi.\nNote: Pope Francis ii thugenna Pope Francis’s Speech at peace vigil at St. Peter’s Square in the Vatican. 7th September, 2013 pan e pawlkhat eilaitawh kongletkhiat hi. Rev Fr Damian Dal\nPrevious: Ngeina leh Christian Upna (4) ~ Rev. Fr. Damian Dal\nNext: Hong it aom hiam? Na hau hiam?